Katerina II tar-Russja

Katerina II tar-Russja

Katerina II Alekseevna tar-Russja, bir-Russu: Екатерина II Алексеевна, Ekaterina II Alekseevna (Szczecin, 21 ta' April 1729 – Puškin, 6 ta' Novembru 1796), magħrufa bħala Katerina l-Kbira, kienet imperatriċi tar-Russja mill-1762 sa mewtha.

Kienet wieħed mill-eżempji l-iżjed importanti ta' "sovran imdawwal".

Twieldet Sofia Federica Augusta, bint il-prinċep Ġermaniż ta' Anhalt-Zerbst u fl-1745, ta' 16-il sena, iżżewġet lill-Granduka Pietru Fëdorovič, eredi għat-tron Russu.

Kienet mara intelliġenti, kolta u sensittiva u ma damitx ma nfirdet minn żewġha li kien żorr u goff.

Pietru III tilef l-appoġġ tal-Gwardja u ċ-ċirku tan-nies tal-qorti billi kien ixaqleb lejn il-Prussjani u għalhekk ġie depost.

Imbagħad fl-20 ta' Ġunju 1762, Katerina II, telgħet fuq it-tron u ftit jiem wara żewġha miet fil-ħabs.

L-imperatriċi l-ġdida ġiet akkużata li kienet il-kawża tal-mewt tiegħu.

Taħt it-tmexxija tagħha, l-imperu Russu sar dejjem iżjed qawwi u kellu influwenza kbira fl-Ewropa.

Billi riedet tapplika l-prinċipji, li kienet segwaċi tagħhom, għall-metodu tat-tmexxija tagħha, bdiet bil-ħolqien ta' kodiċi ġdid ispirat mill-ideat tal-enċiklopedisti.

Fl-istess ħin bl-għajnuna tal-favoriti tagħha, li kienet tavda fihom, b'mod partikolari Grigorij Orlov u Grigorij Potëmkin, u anki bis-suċċess tal-ġenerali bħal Pëtr Rumjancev u Aleksandr Suvorov, u l-ammiralli bħal Fëdor Ušakov, espandiet malajr l-eġemonija Russa f'bosta territorji: fil-punent kien hemm l-annessjoni tat-territorju kbir li kisbet meta xoljiet il-Konfederazione zjoni Polakka-Litwana, wara l-gwerer Russo-Torok l-imperu Russu okkupa l-Krimea u, lejn il-lvant estrem bdiet il-kolonizzazzjoni tal-Alaska.

Katerina kienet tammira ħafna 'l Pietru l-Kbir u kompliet timmodernizza ir-Russja tal-Punent billi timxi mal-idejat tal-assolutiżmu mdawwal: kienet tinteressa ruħha fil-problemi tat-tagħlim u waqfet l-ewwel istitut feminili għat-tagħlim superjuri.

Kienet tinteressa ruħha wkoll fil-finanzi u fil-ħolqien ta' bliet żgħar imwaqqfin bl-ordi tagħha.

Minkejja dan, il-politika tagħha wasslet biex in-numru tas-servi tal-gleba żdied u dan ġab miegħu skuntentizza fost in-nies u bosta rvelli li ġew imrażżna bil-vjolenza bħal dik immexxija mil-Kożakk Emel'jan Ivanovič Pugačëv.

Minkejja dawn l-ambigwitajiet politiċi, minħabba l-korrispondenza li kellha mal-filosfi illuministi li kienu jfaħħru il-gvern tagħha, il-perjodu tal-ħakma ta' Katerina l-Kbira hu sikwit meqjus bħala l-Epoka tad-Deheb tal-imperu Russu

Sofia Federica Augusta ta' Anhalt-Zerbst twieldet fil-21 ta' April, 1729 f'Szczecin, fil-Pomeranja, bint Kristjan Awgustu ta' Anhalt-Zerbst, ġeneral Prussjan, u Ġovanna ta' Holstein- Gottorp, Prinċipessa Ġermaniża.

Ommha ma kinetx tagħti kasha għax kienet tippreferli 'l ħuha ż-żgħir Guljiermu Frederiku Kristjan, u Sofia sofriet minn din s-sitwazzjoni.

Wara, mikejja li l-familja tagħha ma kinetx ta' l-ogħla linjaġġ, Sofia u ħuha irċevew edukazzjoni ta' livell għoli sew.

Minkejja li ma kinetx partikolarment sabiħa, minn mindu kienet tifla, kellha karattru vivaċi, estrovers, animat minn kurżità mhux tas-soltu, li bih, meta ħadet sehem fil-ballijiet, pranzijiet jew kient tmur fis-salotti tan-nobbiltà, kienet tgħaġġeb lil minn ikellimha.

Hemm episodju li juri kemm kellha karattru kburi: meta ppreżentat ruħha quddiem Federiku Guljielmu I tal-Prussja, it-tifla rrefjutat li tbus il-keffa tal-libsa tar-re għax kient qasira wisq u Sofia ma setgħetx tilħaqha.

Kienet edukata minn preċettur protestant, imma ż-żagħżugħa Sofia ma kient taqbel xejn mal-viżjoni tad-dinja tal-preċettuor.

Fl-1744, meta kellha biss ħmistax-il sena, iz-zarina Eliżabetta għażlet lil Sofia biex tkun il-mara ta' neputiha Pietru, li ridet tħalli bħala eredi tagħha.

Sofia bidlet isimha għal "Katerina" ("Ekaterina" jew "Jekaterina") meta kkonvertiet għall-fidi Russo-Ortodossa.

Iż-żwieġ malajr mar ħażin: Pietru, raġel ta' karattru vjolenti u mogħti għas-sakra, wera li kien jobgħod lil martu u kien jimmaltrattaha fil-pubbliku.

Katerina ma damitx ma saret popolari fost il-ħafna gruppi qawwijin li kienu jopponu 'l żewġha.

Hi ddedikat ruħha għall-qari ta' xogħlijiet tal-filosofija, fosthom ta' Voltaire, Diderot u Montesquieu, u żammet ruħha infurmata dwar x'kien qiegħed jiġri fir-Russja.

Fl-1762, Pietru tela' fuq it-tron bħala Pietru III tar-Russja, imma l-istramberiji tiegħu u l-pulitka tiegħu għamluh mhux popolari ma' dawk il-gruppi li magħhom qabel Katerina kienet żammet u żviluppat relazzjonijiet tajbin.

Grigorij Orlov, il-maħbub ta' Katerina, mexxa konfoffa biex tieħu t-tron hi.

Inqas imnn sitt xhur wara li tela' fuq it-tron, fis-17 ta' Lulju 1762, Pietru ġie msakkar fil-ħabs fejn miet.

Katerina kitbet dokument ibbażat fuq il-kitba ta' Cesare Beccaria u Montesquieu, dwar ir-riforma tas-sistema ġudizjarja.

Ħalqet kummissjoni li kienet tirrappreżenta l-klassijiet kollha, barra s-servi tal-gleba (il-maġġjoranza tal-popolazzjoni), bl-iskop li tirrivedi l-liġijiet kollha fl-ispirtu tad-dokument.

Imma Katerina xoljietha qabbel ma temmet xogħolha, x'aktarx wara bidla fid-direzzjoni fil-pulitka tagħha, ipprovokata mill-irvell tal-bdiewa ta' Emel'jan Pugačëv fl-1773 - 1774.

Katerina rriorganizzat l-amministrazzjoni tal-"gubernije" (governaturati: reġjuni immexxija minn gvernatur) u tagħthom poter ikbar fuq iż-żoni rurali fil-prevenzjoni ta' rvelli mill-bdiewa.

Dan kien proċess li tlesta fl-1775.

Ir-riforma ħalqet provinċji u distretti li setgħu jitmexxew aħjar mill-governaturati.

Fl-1785 Katerina ppubblikat editt li rrikonoxxa d-dritt tan-nobbiltà li jippreżentaw petizzjonijiet lit-tron, ħelset in-nobbli mis-servizi obbligatorji u mit-taxxi, għamlet in-nobbiltà ereditarja u tat lin-nobbli l-kontroll sħiħ fuq is-servi li jgħixu fuq l-art tagħhom.

Barra minn hekk tat xi artijiet tal-kuruna fl-Ukrajna lin-nobbli l-iżjed fidili, u tathom ukoll għadd ta' servi.

Inkoraggiet il-kolonizzazzjoni ta' Alaska u ta' erji oħra li kienu għadhom kif intrebħu.

Fl-1764 Katerina qiegħdet lil Stanislao Poniatowski, li qabel kien maħbub tagħha, fuq it-tron tal-Polonja.

Ir-Russja, imbagħad, inkorporat parti kbira mill-Polonja bħala riżultat tal-qsim miftiehem mal-Awstrija u l-Prussja (1772, 1793, 1795).

Wara l-Guerra Russo-Torka tal-1768 - 1774, Katerina għamlet lir-Russja potenza dominanti fil-Lvant Nofsani.

L-għan tagħha kien li l-Imperu Ottoman jinqasam bejn il-potenzi Ewropej, fuq l-istess skema li ntużat għall-Polonja, imma din id-darba, il-politika tagħha ma rnexxitx kif xtaqet hi.

Bil-ħila li m'hemmx dubju li kellu il-maħbub ġdid tagħha Grigorij Aleksandrovič Potëmkin (li diġa kien wera fit-trażżin tal-irvell ta' Emel'jan Pugačëv), annessat il-Krimea fl-1783, disa' snin biss wara li din kienet kisbet l-indipendenza mill-Imperu Ottoman bħala riżultat tal-gwerra Russo-Torka tal-1768 - 1774.

Minħabba dan l-Imperu Ottoman beda gwerra oħra, li damet mill-1787 sal-1792 u li intemmet bit-trattat ta' Jassy, li bih ġew legittimati l-preteżi Russi fuq il-Krimea.

Fit-teatru politiku Ewropew Katerina kellha rwol importanti u għamlitha ta' medjatriċi matul il-Gwerra tas-suċċessjoni tal-Bavarja (1778 - 1779) bejn il-Prussja u l-Awstrija.

Fl-1780 iffurmat grupp inkarigat li jiddefendi mill-Gran Brittanja, il-vapuri indipendenti matul ir-Rivoluzzjoni Amerikana.

Mill-1788 sal-1790 ir-Russja kienet fi gwerra kontra l-Iżvezja, gwerra li fiha Katerina sabet ruħha tiġġieled ma' kuġinuha Gustavu III tal-Iżvezja.

Il-gwerra bdiet meta l-Iżvediżi riedu jieħdu t-territorji tal-Baltiku ċeduti lir-Russja fl-1720.

L-Iżvediżi li kienu konvinti li ħa jirbħu lill-għadu malajr, ġarrbu telfit kbar ta' nies u territorji.

Wara li d-Danimarka daħlet fil-gwerra fl-1789, l-affarijiet marru tassew ħażin għall-Iżvediżi, li però, kontra li kien mistenni, irnexxielhom jieħdu l-offensiva fl-1790.

L-azzjoni laħqet il-qawwa tagħha fil-battalja ta' Svensksund (illum Ruotsinsalmi, fil-Finlandja) bejn id-9 u l-10 ta' Lulju 1790.

Il-flotta Russa, ikkmandata mill-prinċep ta' Nassau, li kellha 232 vapur b'1,200 kanun u 14,000 baħri, iltaqet mal-flotta Żvediża ikkmandata minn Gustavu III innifsu, magħmula minn 200 vapur, 1,000 kanun u 12,500 baħri.

Ir-Russi malajr sabu problemi fl-użu tal-artillerija minħabba li l-baħar kien imqalleb waqt li l-Iżvediżi ma kellhomx din il-problrma billi l-vapuri tagħhom kienu ankrati.

Fit-tmiem tal-battalja ir-Russi kienu tilfu bejn 50 u 60 vapur u 9,500 baħri.

L-Iżvediżi tilfu 6 vapuri biss imma bejn 6,000 u 7,000 baħri.

Il-gwerra intemmet bi trattat iffirmat fl-14 ta' Awwissu 1790 li rratifika r-ritorn tat-territorji kkontestati kollha lin-nazzjon tal-oriġni.

L-uniku settur li fih l-ispirazzjoni illuministika influwenzat l-għemil ta' Katerina II kien dak tal-edukazzjoni u s-saħħa: f'Moska u Pietruburgu twaqqfu djar tal-edukazzjoni waqt li fil-bliet importanti infetħu skejjel anki għall-adulti, inbnew sptarijiet ġodda u l-bliet kienu obbligati li jipprovdu tobba u spiżeriji.

Katerina kienet favur l-Illuminiżmu u kienet tqis lilha nfisha bħala "filosfu fuq it-tron"; saret magħrufa bħala protettriċi tal-arti u tal-letteratura.

Kitbet xi kummiedji, rumanzi u "memoirs" u saret taf lil Voltaire, Diderot u D'Alembert, kollha enċiklopedisti Franċiżi, li min-naħa tagħhom saħħu l-fama tagħha f'kitbithom.

Katerina rnexxielha tikkonvinċi l-matematiku Leonhard Euler biex iħalli Berlino u jmur San Pietruburgu.

Fost il-kummiedji li kitbet insbu "L-ingannat" u "Is-saħħar Siberjan" miktubin kemm bl-intenzjoni li tgħallem u kemm biex tikkritika xi għedewwa ipotetiċi bħall-mażunerija.

Madankollu, meta fl-1790 Aleksandr Radiščev ipubblika il-"Vjaġġ minn San Pietruburgu għal Mosca" li avża li ħa jkun hemm irvelli minħabba l-kondizzjonijiet soċjali deplorevoli tal-bdiewa u s-servi - kontra dak li kienu juru lill-imperatriċi fil-Villaġġ Potemkin - Katerina eżiljatu fis-Siberja.

Matul ir-renju twil tagħha Katerina kellha ħafna maħbubin, li bosta minnhom laħħqithom għal-pożizzjonijiet għolja.

Kienet iżżommhom sakemm baqgħu jinteressawha, u mbagħad biex teħles minnhom kienet ittiehom "pensjoni" ta' servi u ħafna art.

Il-perċentaġġ tal-flus tal-istat li ntefqu fuq il-qorti tela' minn 10.4% fl-1767 għal 11.4% fl-1781 għal 13.5% fl-1795.

Katerina tat 66,000 serv mill-1762 sal-1772, 202,000 mill-1773 sal-1793, u 100,000 f'jum wieħed: it-18 ta' Awwissu 1795.

Bl-istess mod kif il-knisja kienet tappoġġaha bit-tama li tieħu l-art tagħha lura, Katerina xtrat il-burokrazija.

Mid-19 ta' April 1764, kull amministratur fis-servizz tal-gvern li kien fl-istess grad għal seba' snin tela' grad minnufih.

Fit-13 ta' Settembru 1767 ordnat li wara seba' snin fl-istess grad, kull amministratur għandu jieħu promozzjoni anki jekk ma jkunx jistħoqqlu..

Jgħidu li wara li ntemmet ir-relazzjoni ta' mħabba li kellha mal-kunsilier tagħha Grigorij Aleksandrovič Potëmkin, fl-1776, dan għażillha kandidat biex ikun il-maħbub tagħha, bħal Aleksandr Matveevič Dmitriev-Mamonov li kien sabiħ u intelliġenti biżżejjed biex iżommha interessata.

Xi wħud minn dawn l-irġiel kienu jħobbuha lura, u hi dejjem uriethom ġenerożità kbira, anki wara t-tmiem tar-relazzjoni.

Wieħed minn dawn il-maħbubin, Pyotr Zavadovsky, irċieva received 50,000 rublu, pensjoni ta' 5,000 rublu, u 4,000 bidwi fl-Ukrajna wara li ħelset minnu fl-1777.

L-aħħar maħbub tagħha kien il-prinċep Platon Zubov, 40 sena iżgħar minnha.

L-independenza sesswali tagħha bdiet ħafna leġġendi.

Fil-"memoirs" tagħha , Katerin qalet li l-ewwel maħbub tagħha, Sergéi Saltykov, kien missier binha Pawlu, però Pawlu kien jixbaħ lil żewġha, Pietru.

Katerina kellha tifel illeġittmu, Alekséi Bobrinskói, minn Grigorij Orlov.

Dan it-tifel kient iżommu Tula, 'l bogħod mill-qorti (iktar tard Pawlu għamlu Konti).

Sena qabel Katerina u Orlov kellhom tifla jisimha Eliżabetta Alexandrovna Alexeeva, (twieldet San Pietruburgu, 1761 – mietet 1844).

Fl-1787 iżżewġet lil Friedrich Maximilian Klinger u minn dan iż-żwieġ kellha tifel, Alessandru, li milli jidher miet żgħir fl-1812.

Binha Pawlu sar iz-zar Pawlu I tar-Russja.

Katerina indifnet fil-Katidral ta' San Pietru u San Pawl f'San Pietruburgu.

Il-persunaġġ straordinarju ta' Katerina tar-Russja, barra minn għadd kbir ta' kotba u saġġi, welled ukoll għexur ta' spettakli teatrali (ta' min isemmi il-kummiedja "Whom Glory Still Adores", miktuba minn George Bernard Shaw) u films, ibbażati fuq ħajjitha u l-persunaġġ mitiku tagħha.

Fil-films interpretawha l-ikbar attriċi tal-aħħar seklu: Minn Marlene Dietrich ("The Scarlet Empress", 1934) sa Bette Davis ("John Paul Jones", 1959), minn Tallulah Bankhead ("A Royal Scandal", 1945) sa Jeanne Moreau ("Great Catherine", 1968) u Viveca Lindfors ("La tempesta", 1958).

Il-lat tal-kilba sesswali tal-karattru tagħha affaxxina l-attriċi Mae West li, fis-snin 40, wara li ppruvat tagħmel film dwar il-persunaġġ tagħha, fl-1944 telgħet spettaklu teatrali, bit-titlu "Catherine Was Great" fi Broadway.

Din kienet parodija tal-istorja ta' Katerina u fih dehret imdawra b' "għassa imperjali" ta' ħafna rġiel żagħżagħ muskolużi.


Papa Franġisku

Papa Franġisku

Franġisku, imwieled bħala Jorge Mario Bergoglio (bil-Latin: "Franciscus"; Buenos Aires, 17 ta' Diċembru 1936) huwa l-266 isqof ta' Ruma u l-papa attwali tal-Knisja Kattolika, elett nhar it-13 ta' Marzu 2013.

Franġisku huwa l-ewwel Papa Ġiżwita, l-ewwel wieħed mhux mill-Ewropa wara iktar minn millennju, u l-ewwel wieħed mill-kontinent Amerikan.

Mill-1998 sal-elezzjoni tiegħu bħala Papa, huwa kien Arċisqof ta' Buenos Aires, fl-Arġentina, u kien inħatar kardinal fl-2001.

Bin ħaddiem tal-ferrovija, Mario José, li emigra minn Asti l-Italja ta' għoxrin sena biex ifittex ħajja aħjar u biex jeħles mill-Faxxiżmu, u Regina María mwielda Sívori, mara tad-dar, Ġorġ Marija Bergoglio huwa l-ikbar minn ħames ulied.

Meta kien żgħir kien imur inaddaf ġo fabbrika biex jgħin lill-familja.

L-ewwel skola li kien jattendi kienet "Wilfrid Barón de los Santos Ángeles", skola Sależjana f'Ramos Mejía, Buenos Aires.

Attenda s-sekondarja teknika "Escuela Nacional de Educación Técnica N° 27 Hipólito Yrigoyen" u ġab id-diploma ta' tekniku kimiku.

Għal xi snin ħadem bħala inġinier kimiku fis-sezzjoni tal-ikel fil-Laboratorju Hickethier-Bachmann.

Kien ikellem tfajla li kien sar jafha mill-grupp ta' ħbieb li magħhom kien imur jiżfen.

Iżda ta' 22 sena wara li kellhom ineħħulu parti mill-pulmun minħabba pnewmonja u tliet ċesti, iddeċieda li jidħol is-seminarju f'Villa Devoto u daħal mal-Ġiżwiti, jew is-Soċjetà ta' Ġesù, fil-11 ta' Marzu 1958.

Bergoglio gradwa fil-Filosofija mill-"Colegio Maximo San Josè" f'San Miguel fejn għallem il-letteratura u l-psikoloġija fil-"Colegio de la Immaculada" f'Santa Fe u l-"Colegio del Salvador" fi Buenos Aries.

Huwa kien ordnat saċerdot fit-13 ta' Diċembru 1969.

Kompla jistudja u sar Professur tat-Teoloġija u Majjistru tan-novizzi.

Milquta mill-ħiliet amministrattivi tiegħu, is-Soċjetà ta' Ġesù ħatret lil Bergoglio bħala Provinċjal għall-Ġiżwiti Arġentini fl-1973.

Matul id-dittatura militari Arġentina li fiha ġew ittorturati u nqatlu madwar 30,000 ruħ, Bergoglio għamel minn kollox biex bil-moħbi isalva qassisin u ċittadini minn idejn it-torturaturi u huwa rrispettat ħafna mill-hekk imsejħa "ommijiet ta' Plaza de Mayo", li ma qagħdux lura milli jikkritikaw il-kompliċità tal-ġerarkija Kattolika mar-reġim Arġentin.

Wara seba' snin Provinċjal tal-Ġiżwiti, Bergoglio intbagħat bħala Rettur fis-Seminarju ta' San Miguel fl-1980 fejn reġa' beda jgħallem.

Wara li lesta d-dottorat tiegħu fil-Ġermanja huwa mar lura f'pajjiżu u serva bħala direttur spiritwali f' Cordoba.

Fl-1998 laħaq Arċisqof fl-Arġentina.

Fil-21 ta' Frar 2001 Borgoglio nħatar Kardinal mill-Papa Ġwanni Pawlu II.

Bħala kardinal, Bergoglio inħatar f'numru ta' pożizzjonijiet amministrattivi fil-Kurja Rumana u serva bħala membru f'numru ta' Kongregazzjonijiet.

Lin-nies tal-Arġentina kien talabhom biex ma jmorrux Ruma biex jiċċelebraw il-ħatra tiegħu ta' Kardinal, iżda minflok jagħtu l-flus lill-fqar.

F'Ruma "ffesteġġja" kważi waħdu.

Il-bijografija tiegħu fis-Sala Stampa tal-Vatikan kienet l-iqsar waħda, nofs paġna kollox.

Bħala kardinal, Bergoglio kien magħruf għall-umiltà u l-impenn tiegħu għall-ġustizzja soċjali.

Il-ħajja sempliċi hija xhieda tal-umiltà tiegħu.

Huwa kien jgħix f'appartament żgħir minflok fil-Palazz tal-Isqof, kien juża t-trasport pubbliku flok il-karozza bix-xufier tiegħu, u jsajjar l-ikel tiegħu huwa stess.

Fl-2001 ssorprenda lill-istaff tal-Isptar Muñiz Hospital ta' Buenos Aires, meta talabhom buqar ilma, u ħasel u bies riġlejn il-morda bl-AIDS b'sinjal ta' mħabba lejhom, u qal lill-ġurnalisti li "s-soċjetà tinsa lill-foqra u lill-morda".

F'Settembru 2012, fi Buenos Aires, Bergoglio ċanfar ukoll lil dawk is-saċerdoti li rrifjutaw li jgħammdu tfal ta' "single-mothers": "Ma nkunux ipokriti.

Min jagħmel hekk ikun qed jifred lill-poplu t'Alla mis-salvazzjoni."

Huwa ħadem biex jiżdiedu s-servizzi soċjali u l-evanġelizzazzjoni fl-inħawi foqra tal-belt.

Bħala Isqof ma qagħadx lura milli jitkellem fuq il-problemi ekonomiċi, soċjali u politiċi li hemm fl-Arġentina.

Fl-omeliji u d-diskorsi tiegħu jisħaq li l-bnedmin huma lkoll aħwa u li l-Istat u l-Knisja għandhom jagħmlu kulma jistgħu biex kulħadd iħossu milqugħ, rispettat u aċċettat.

Bergoglio qatt ma pprova jaħbi l-impatt politiku u soċjali tal-messaġġ tal-Vanġelu f'pajjiż li kien qed jipprova jqum minn kriżi ekonomika gravi.

Matul is-Sinodu tal-Isqfijiet tal-2005 huwa inħatar membru tal-Kunsill ta' Wara s-Sinodu u f'Novembru 2005 kien elett bħala l-President tal-Konferenza Episkopali tal-Arġentina għal terminu ta' tliet snin mill-maġġoranza tal-isqfijiet Argentini, ħatra li kienet imġedda fl-2008.

Bergolgio kien diġà kkunsidrat papabbli waqt il-Konklavi wara l-mewt tal-Papa Ġwanni Pawlu II f'April 2005.

Jingħad li f'dawk il-konklavi t-taqtigħa bejnu u bejn Ratzinger kienet waħda kbira, tant li finalment kien hu stess li talab lil kardinali biex ma jivvutawlux ħalli jkun elett il-Papa Benedittu XVI.

F'laqgħa li kellu mal-Isqfijiet Sud Amerikani fl-2007, Bergoglio kien qalilhom li "It-tqassim inġust tal-ġid ikompli joħloq sitwazzjoni ta' dnub soċjali li jgħajjat lejn is-sema u jnaqqas il-possibiltajiet ta' ħajja sħiħa għal bosta minn ħutna."

Nhar it-13 ta' Marzu 2013, fis-7.06 p.m. miċ-ċumnija tas-Sistina ħarġet daħna bajda u siegħa wara tħabbar mil-Loġġa fi Pjazza San Pietru li l-Papa l-Ġdid kien Jorge Bergoglio, li kien l-ewwel Papa li għażel l-isem Franġisku.

Għażel dan l-isem f'ġieħ San Franġisk t'Assisi u f'ġieħ l-imħabba tiegħu lejn il-foqra.

Xi kwarta wara l-Papa ġdid ħareġ fil-Loġġa liebes biss il-Libsa bajda mingħajr l-abitu kotali u ebda tiżjin ieħor.

Għamel ħin iċċassat lejn il-folla li laqgħetu b'entużjażmu kbir.

Fl-ewwel indirizz tiegħu lill-folla huwa sellmilhom b'sempliċi ""buonasera"", u qalilhom li l-kardinali sabuh "mill-aħħar tad-dinja".

Huwa talab għal u rringrazzja lill-Papa Emeritus Benedittu XVI.

Qabel ta l-barka lill-poplu l-Papa l-ġdid baxxa rasu u talab hu l-barka mingħand il-poplu.

Nhar it-18 ta' Marzu huwa ħatar lill-qassis Malti Alfred Xuereb bħala Segretarju personali tiegħu.

Il-President Amerikan Barack Obama sejjaħlu "paladin ta' dawk fostna li huma l-ifqar u l-iktar vulnerabbli."

Kompla jgħid li "bħala l-ewwel Papa mill-Amerki, il-ħatra tiegħu hija ringrazzjament għas-saħħa u għall-vitalità ta' reġjun li iktar ma jgħaddi ż-żmien qed isir mudell għad-dinja, u flimkien ma' miljuni ta' Ispaniċi Amerikani, fl-Istati Uniti naqsmu l-ferħ magħhom f'dan il-jum storiku."

Leonardo Boff li kien patri Franġiskan u magħruf għat-Teoloġija tal-Liberazzjoni ikkummenta hekk fuq l-għażla ta' Bergoglio: "Din l-għażla tagħmilli kuraġġ, sinjal li l-Knisja trid tmur għas-sempliċità.

Bergoglio ġej minn pajjiż li qed jiżviluppa, barra mill-ħitan ta' Ruma."

Diego Armando Maradona u Lionel Messi, żewġ plejers kbar Arġentini ferħu għall-ħatra ta' Arġentin bħalhom.

Maradona qal li dan huwa ġieħ kbir għall-Arġentini kollha u jixtieq ħafna jkollu udjenza miegħu.

Messi qal li jħossu ferħan ħafna u jixtieq jiddedikalu rebħa fit-Tazza tad-Dinja tal-2014.

Ħafna persuni madwar id-dinja għandhom ammirazzjoni għal dan il-Papa minħabba l-umanità tiegħu, l-umiltà tiegħu, l-imħabba tiegħu lejn il-foqra u l-impenn tiegħu għad-djalogu biex joħloq pontijiet bejn persuni u ġnus ta' kull fehma u reliġjon.

Jgħix il-Papat b'mod iktar sempliċi u inqas formali mill-papiet ta' qablu.

Għażel li jgħix fid-Domus Sanctae Marthae li hi sempliċi guesthouse minflok fil-Palazz Appostoliku kif kienu jagħmlu ta' qablu.

Anke fi lbiesu huwa iktar sempliċi, lanqas liebes il-muzzetta fil-ħatra tiegħu, u baqa' bl-istess salib pettorali li kellu meta kien kardinal.

Filwaqt li baqa' jżomm it-tagħlim tradizzjonali tal-Knisja Kattolika huwa wera ċertu ftuħ fil-konfront ta' persuni omosesswali, meta fit-28 ta' Lulju 2013 huwa qal: "Jekk persuna hi omosesswali u qed tfittex lill-Mulej u għandha rieda tajba, allura min jien jien biex niġġudikaha?"

Huwa jisħaq l-iktar fuq l-għajnuna lill-foqra u l-imwarrbin, u li l-Knisja trid tkun miftuħa għalihom: "Ejjew infittxu l-kuntatt ma' familji li ma jiġux il-knisja.

Minflok ma nkunu biss Knisja li tilqa', ejjew inkunu Knisja li toħroġ minnha nfisha u tmur għand nies li ma jafuhiex, li telqu minnha... nippruvaw nilħqu lil min qiegħed 'il bogħod ukoll bil-mezzi diġitali, bl-internet u bl-SMSes.."

Rigward is-saċerdoti huwa qal: "Il-poplu t'Alla jrid rgħajja, mhux qassisin li jġibu ruħhom qishom burokrati jew uffiċjali tal-gvern."

F'Ħamis ix-Xirka tal-2013 huwa ħasel saqajn il-priġunieri, anke ta' żewġ tfajliet, waħda minnhom Musulmana.

Kellu żewġ intervisti ma' Eugenio Scalfari, ġurnalist ateu Taljan.

Fost l-oħrajn qallu: "Il-Mulej salvana lkoll, ilkoll kemm aħna, bid-demm ta' Kristu: lilna lkoll, mhux biss lill-Kattoliċi.

Lil kulħadd!

'Padre, l-ateji ukoll?'

Iva, l-ateji ukoll.

Lil kulħadd!"

F'Ġunju huwa beda riforma importanti fil-Bank tal-Vatikan biex il-Knisja tkun tista' tgħin iktar lill-foqra.

F'Novembru huwa issospenda isqof Ġermaniż li nefaq wisq flus biex jirranġa d-dar tiegħu.

Fl-24 ta' Novembru huwa ħareġ eżortazzjoni appostolika twila bl-isem "Evangelii Gaudium", "Il-Vanġelu tal-Ferħ", li fid-daħla tagħha huwa jgħid: "Il-ferħ tal-Evanġelju jimla l-qlub u l-ħajja ta' dawk kollha li jiltaqgħu ma' Ġesù.

Dawk li jħallu lilhom infushom jiġu salvati minnu ikunu ħielsa mid-dnub, mid-dwejjaq, mill-vojt ġewwieni, mill-iżolament.

Ma' Ġesù Kristu dejjem jitwieled u jerġa' jitwieled il-ferħ."

F'Diċembru 2013 huwa ġie ddikjarat "Person of the Year" mir-rivista internazzjonali "TIME".

Fit-22 ta' Frar, Papa Franġisku jaħtar 19-il Kardinal ġdid, fosthom isqfijiet minn pajjiżi foqra bħal Chibly Langlois mill-Ħaiti u Philippe Nakellentuba Ouedraogo mill-Burkina Faso.

Fis-27 ta' April, iddikjara qaddisin lil Papa Ġwanni XXIII u Papa Ġwanni Pawlu II.

Fil-5 ta' Ottubru, Papa Franġisku fetaħ is-Sinodu Staordinarju tal-Isqfijiet fuq il-Familja.

Ħadu sehem 253 isqof u ħafna mistidnin oħra.

Iddiskutew problemi li tiffaċċja l-familja bħall-effetti tal-gwerra, l-immigrazzjoni, il-vjolenza domestika, il-poligamija, iż-żwieġ inter-reliġjuż, il-ko-abitazzjoni, iż-żwiġijiet li jfallu, id-divorzju u dawk li jerġgħu jiżżewġu.

Fi tmiem is-Sinodu tal-Isqfijiet, Papa Franġisku jgħid lill-Isqfijiet li l-Knisja trid "issib triq tan-nofs bejn ir-'riġidità ostili' u 'sens falz ta' ħniena'".

Fid-19 ta' Ottubru, iddikjara Beatu lil Papa Pawlu VI, li mexxa l-Knisja fis-snin diffiċli ta' wara l-Konċilju Vatikan II.

Fl-14 ta' Frar, Papa Franġisku ħatar 20 Kardinal ġdid, ħafna minnhom minn pajjiżi żgħar, fosthom isqof minn Tonga, gżira żgħira f'nofs l-Oċean Paċifiku.

Fit-2 ta' Marzu, Papa Franġisku ltaqa' mal-isqfijiet li qed iservu lill-Knisja Kattolika fl-Afrika ta' Fuq, u irringrazzjahom għall-kuraġġ, il-lealtà u l-perseveranza tagħhom f'dan iż-żmien diffiċli.

Fosthom kien hemm l-Isqof Malti Silvestru Magro, li kien imexxi d-djoċesi ta' Bengażi fil-Libja.

Fit-13 ta' Marzu, Papa Franġisku ħabbar Ġublew Straordinarju tal-Ħniena li jibda fit-8 ta' Diċembru 2015, 50 sena mill-għeluq tal-Konċilju, u jintemm fi Kristu Re tal-2016.

Fl-1 ta' Settembru, Papa Franġisku ta fakultà lis-saċerdoti kollha li jagħtu assoluzzjoni lin-nisa li jagħmlu abort fis-Sena Ġubilari tal-Ħniena.

Fl-10 ta' Mejju, il-mexxej Kuban Raul Castro iltaqa' ma' Papa Franġisku fil-Vatikan u irringrazzjah għas-sehem tiegħu biex jitranġaw ir-relazzjonijiet ta' Kuba mal-Istati Uniti.

Fit-23 ta' Mejju, l-Arċisqof Oscar Romero ġie ddikjarat Beatu f'El Salvador wara li l-kawża tiegħu kienet ilha mwaħħla għal ħafna snin.

Papa Franġisku kien ra li dan il-proċess jitħaffef.

Nofs miljun ruħ jattendu għaċ-ċerimonja biex hekk din issir l-ikbar beatifikazzjoni fl-istorja tal-Knisja.

Fit-18 ta' Ġunju, Papa Franġisku ħareġ l-enċiklika "Laudato Sì", appell għall-azzjoni rigward id-degrad tal-ambjent u t-tibdil fil-klima.

Fid-19 ta' Ottubru, Papa Franġisku ħeġġeġ lill-isqfijiet jiffirmaw appell lill-mexxejja tad-dinja rigward il-bidla fil-klima.

Fis-6 ta' Settembru, Papa Franġisku talab lill-komunitajiet Kattoliċi madwar id-dinja biex jaddottaw familja ta' refuġjati.

Fl-4 ta' Ottubru, il-Papa fetaħ is-Sinodu tal-Familja fil-Vatikan, li ntemm fl-24 ta' Ottubru, b'iktar ftuħ għall-koppji separati u divorzjati.

Fl-14 ta' Ottubru, Papa Franġisku talab maħfra għall-iskandli li kien hemm f'Ruma u fil-Vatikan.

Fit-18 ta' Ottubru, Papa Franġisku iddikjara qaddisin lil Louis Martin u Marie-Azélie Guérin (1823–1894 u 1831–1877, rispettivament), il-ġenituri ta' Santa Tereża ta' Lisieux.

Fit-12 ta' Frar, Papa Franġisku u l-Patrijarka Kirill ta' Moska iffirmaw dikjarazzjoni ekumenika f'Kuba, f'laqgħa storika bla ebda preċedent.

Fis-16 ta' Frar, Papa Franġisku ikkritika indirettament lil Donald Trump meta qal li "Persuna li ħsiebha biss biex tibni l-ħitan, ikunu fejn ikunu, u mhux biex tibni l-pontijiet, mhijiex Nisranija.

Dan mhuwiex il-Vanġelu."

Fit-8 ta' April, ħareġ l-eżortazzjoni appostolika "Amoris Laetitia" (Il-Ferħ tal-Imħabba) wara s-Sinodu li kien sar dwar il-Familja.

Fit-12 ta' Mejju, qabel li titwaqqaf kummissjoni biex tistudja jekk in-nisa jistgħux isiru djakni.

Fit-2 ta' Awwissu nħatret il-Kummissjoni.

Fid-29 ta' Mejju, qal li mhux ir-refuġjati huma periklu, imma r-refuġjati qegħdin fil-periklu.

Fl-4 ta' Ġunju, daħħal proċeduri ġodda biex isqfijiet li ma jitrattawx sew każijiet ta' abbużi sesswali jitkeċċew.

Fl-14 ta' Ġunju, qal lill-qassisin li jekk mhumiex lesti jilqgħu lil kulħadd jistgħu jagħlqu l-parroċċi.

Fil-11 ta' Awwissu, kiel mar-rifuġjati Sirjani fil-Vatikan li ġabhom miegħu mill-Greċja.

Tlett ijiem wara, ta ġurnata baħar u pizza lil numru ta' nies bla dar f'Ruma.

Fl-4 ta' Settembru, iddikjara qaddisa lil Madre Tereża ta' Kalkutta.

Fl-14 ta' Novembru, erba' Kardinali konservattivi urew in-nuqqas ta' qbil tagħhom fil-miftuħ mal-Papa rigward id-dokument li ħareġ fuq il-familja.

Fil-5 ta' Frar, dehru posters f'Ruma li jikkritikaw lil Papa Franġisku għal mod kif jitratta lill-konservattivi fi ħdan il-Knisja Kattolika.

Fit-23 ta' Frar, il-Papa qal li aħjar tkun ateu milli Nisrani ipokrita.

Fl-20 ta' Marzu, talab maħfra għall-ħtijiet tal-Knisja fil-ġenoċidju tar-Ruwanda tal-1994.

Fit-30 ta' Marzu, il-Vatikan talab lill-President Amerikan jikkunsidra l-pożizzjoni tiegħu rigward il-bidla fil-klima.

Fid-29 ta' April, il-Papa qal li għandu jidħol it-tielet pajjiż, bħan-Norveġja, fid-disputa bejn l-Istati Uniti u l-Korea ta' Fuq biex tkun evitata gwerra nukleari devastanti.

Fl-24 ta' Mejju, il-Papa appella lill-President Trump biex iġib il-paċi, f'laqgħa miegħu fil-Vatikan.

Fil-11 ta' Ottubru, qal li l-piena tal-mewt hija kontra l-Vanġelu.

Fil-15 ta' Ottubru, iddikjara 35 qaddis ġdid fosthom 3 itfal indiġeni maqtula fil-Messiku tas-seklu 16 meqjusa l-ewwel martri tad-Dinja l-Ġdida.

Fis-27 ta' Ottubru, il-ġurnal "The Guardian" jgħid li hemm numru ta' kardinali konservattivi li jobogħdu lil Papa Franġisku.

Fil-21 ta' Diċembru, Papa Franġisku f'diskors iebes lill-Kurja Rumana qal li r-riforma hija waħda diffiċli ħafna u li fil-Kurja, barra persuni qaddisin, hemm it-tradituri u min japprofitta ruħu.

Fid-19 ta' Marzu ħareġ l-eżortazzjoni appostolika "Gaudete et exsultate" ("Ifirħu u thennew"), dwar "is-sejħa għall-qdusija fid-dinja tal-lum".

Fl-20 ta' April, żar il-qabar ta' Don Tonino Bello.

Fis-7 ta' Lulju, f'Bari, f'laqgħa ekumenika għall-paċi fil-Lvant Nofsani.

Fis-27 ta' Lulju, aċċetta r-riżenja tal-Kardinal Theodore McCarrick, li kien Arċisqof ta' Washington, wara akkużi fondati ta' abbuż sesswali.

Fl-20 ta' Awwissu, f'ittra ta' 2,000 kelma talab maħfra għall-abbużi li saru mill-membri tal-Kleru u nżammew moħbija.

Fis-26 ta' Awwissu, l-eks Nunzju Carlo Maria Viganò ippubblika ittra li fiha akkuża lil Papa Benedittu XVI u Papa Franġisku li kienu ilhom jafu bl-allegazzjonijiet kontra l-Kardinal Theodore McCarrick qabel dan irriżenja.

Viganò sejjaħ għar-riżenja tal-Papa.

Fis-26 ta' Awwissu, fl-Irlanda, talab maħfra għall-"abbużi ta' poter u kuxjenza" li saru mill-kleru f'dak il-pajjiż.

Fis-6 ta' Ottubru, jiftaħ is-Sinodu taż-Żgħażagħ.

Fl-14 ta' Ottubru, iddikjara 7 qaddisin ġodda, fosthom il-Papa Pawlu VI u Oscar Romero.

Fit-3 ta' Diċembru, ħarġet intervista twila f'forma ta' ktieb, il-Qawwa tal-Vokazzjoni.

Fit-8 ta' Lulju huwa għamel vjaġġ fil-gżira Taljana ta' Lampedusa wara traġedja kbira li fiha għerqu mijiet ta' immigranti li ppruvaw jaqsmu mill-Afrika lejn l-Ewropa.

F'quddiesa għalihom huwa qal: "F'din id-dinja ta' globalizzazzjoni waqajna fil-globalizzazzjoni tal-indifferenza.

Drajna t-tbatija ta' ħaddieħor, ma jimpurtaniex minnha, ma tinteressaniex, mhix affari tagħna!"

Huwa talab ukoll: "Nitolbuk maħfra, Missier, għal min qiegħed komdu u jinsab magħluq fil-ġid tiegħu li jwasslu biex jagħlaq qalbu!"

L-ewwel vjaġġ tiegħu barra l-Italja għamlu fil-Brażil meta fit-22 ta' Lulju 2013 ħa sehem fil-Jum Dinji taż-Żgħażagħ.

Żar anke xi favelas, djar tal-foqra, Brażiljani.

Għall-quddiesa li saret fil-bajja ta' Copacabana kien hemm tliet miljun u nofs żagħżugħ.

F'Settembru għamel żjara f'Sardinja fejn iltaqa' mal-ħaddiema u dawk bla xogħol.

F'Ottubru għamel żjara f'Assisi, il-belt ta' San Franġisk.

Fl-24 ta' Mejju 2014 għamel żjara ta' tlett ijiem fil-Lvant Nofsani fejn żar Amman, Betlem u Ġerusalemm.

Talab ukoll quddiem il-ħajt tax-Xatt tal-Punent li jifred lil-Lhud mill-Palestinjani.

B'rasu baxxuta fit-talb, u b'idu magħfusa fuq il-ħajt "tal-firda" tal-konkrit u mimli graffiti impost minn Israel, u maġenbu tifla Palestinjana żżomm bandiera f'idha, il-Papa għamel dikjarazzjoni siekta kontra dan is-simbolu ikrah ta' firda u konflitt, xahar u nofs qabel ma faqqgħet gwerra oħra f'Gaża bejn l-Israeljani u l-Palestinjani.

Kellu ukoll laqgħa mal-Patrijarka Ortodoss Bartilmew I.

Fl-14 ta' Awwissu għamel żjara ta' ħamest ijiem fil-Korea t'Isfel fejn quddiem 80,000 ruħ ibbatifika 124 martri Korean u talab għall-għaqda tal-Korea.

Fl-21 ta' Settembru għamel żjara ta' ġurnata fl-Albanija, l-ewwel pajjiż Ewropew li żar, għax fih ra mudell ta' armonija bejn ir-reliġjonijiet.

Hemm ta ġieħ lill-Insara maqtula matul il-persekuzzjoni Komunista.

Fil-25 ta' Novembru, għamel żjara ta' 4 sigħat fi Strasburgu fi Franza, l-iqsar żjara ta' Papa barra l-Italja, fejn indirizza l-Parlament Ewropew u l-Kunsill tal-Ewropa u qajjem il-kwistjoni tat-trattament tal-immigranti u l-kundizzjonijiet tal-ħaddiema.

Ċanfar lill-Ewropa: "Ma rridux inħallu 'l-Mediterran isir ċimiterju kbir."

Fit-28 ta' Novembru, beda żjara ta' tlett ijiem fit-Turkija wara stedina tal-President Erdogan u tal-Patrijarka Ortodoss Bartilmew I. Tkellem favur id-djalogu bejn ir-reliġjonijiet, kontra l-fanatiżmu u favur imbuttatura ġdida fil-proċess ta' paċi fil-Lvant Nofsani.

Talab ma' kjeriċi Iżlamiċi fil-Moskea l-Kaħla.

U ħa sehem f'liturġija mal-Patrijarka u talab għall-għaqda bejn il-Knejjes Insara.

Kważi xahar wara, fit-3 ta' Jannar 2015, it-Turkija ppermettiet li tinbena l-ewwel Knisja Nisranija wara kważi mitt sena, minn meta l-pajjiż sar repubblika moderna fl-1923.

Fit-13 ta' Jannar beda żjara ta' sitt ijiem fi Sri Lanka u l-Filippini.

Madwar 6 miljun ruħ ħadu sehem fil-quddiesa tal-għeluq taż-żjara ta' Papa Franġisku fil-Filippini, l-ikbar folla qatt miġbura f'avveniment Nisrani fl-istorja tad-dinja.

Fis-6 ta' Ġunju, għamel żjara ta' ġurnata f'Sarajevo fil-Bożnja-Herzegovina, fejn saħaq fuq id-djalogu ekumeniku u appella għall-paċi.

Fil-5 ta' Lulju, beda żjara ta' tmint ijiem fl-Amerika Latina, fejn żar il-Bolivja, l-Ekwador u l-Paragwaj.

Il-President tal-Bolivja Evo Morales irregala lill-Papa kurċifiss fuq is-simbolu Komunista tal-minġel u l-martell, xogħol Ġiżwita li kien inqatel fl-1980 mir-reġim Bolivjan.

Fid-19 ta' Settembru, beda żjara ta' tmint f'Kuba u l-Istati Uniti tal-Amerika.

Huwa sar l-ewwel Papa li indirizza l-Kungress Amerikan.

Indirizza wkoll in-Nazzjonijiet Magħquda.

Fil-25 ta' Novembru, beda żjara ta' sitt ijiem fl-Afrika, fejn żar il-Kenja, l-Uganda u r-Repubblika tal-Afrika Ċentrali.

Fir-Repubblika tal-Afrika Ċentrali huwa sar l-ewwel Papa li qatt żar pajjiż f'żona ta' gwerra attiva.

Huwa daħal ukoll f'moskea f'Bangui u tenna li l-Insara u l-Musulmani huma aħwa.

Fit-12 ta' Frar beda żjara ta' sitt ijiem f'Kuba u l-Messiku.

F'Kuba ltaqa' mal-Patrijarka Kirill ta' Moska u ffirmaw dikjarazzjoni konġunta.

Fis-16 ta' April, huwa żar flimkien mal-Patrijarka Bartilmew u l-Arċisqof Ġeronimu II ta' Ateni, il-kamp ta' Mòria fil-gżira Griega ta' Lesbos, biex iqajjem attenzjoni dinjija fuq il-kwistjoni tal-immigrazzjoni.

Hemm it-tliet mexxejja ffirmaw dikjarazzjoni komuni.

Fl-24 ta' Ġunju, huwa żar l-Armenja fejn ikkundanna l-Ġenoċidju Armen mit-Torok li seħħ mill-1915 sal-1917.

Fis-27 ta' Lulju, beda żjara ta' ħamest ijiem fil-Polonja għall-Jum Dinji taż-Żgħażagħ 2016.

Isir it-tielet Papa li jżur il-kamp ta' konċentrament ta' Auschwitz fejn in-Nażisti kienu qatlu miljun ruħ, ħafna minnhom Lhud.

Fl-1 ta' Ottubru l-Ortodossi ma aċċettawx stedina biex jieħdu sehem f'quddiesa mal-Papa fil-Ġorġja.

L-għada, żar moskea f'Ażerbajġan, pajjiż kważi kollu Iżlamiku, u appella lill-mexxejja tar-reliġjonijiet ma jużawx l-isem ta' Alla biex jiġġustifikaw il-fundamentaliżmu.

Fl-4 ta' Ottubru, għamel żjara mhux mistennija f'Amatrice, iż-żona fl-Italja milquta mit-terremot ftit ġimgħat qabel.

Fil-31 ta' Ottubru, żar l-Iżvezja f'għeluq il-500 sena tar-Riforma Protestanta.

Fit-28 ta' April, żar l-Eġittu bħala "messaġġier tal-paċi", u ltaqa' mal-mexxejja Musulmani u tal-Ortodossi Kopti.

Fit-12 ta' Mejju, żar il-Portugall fiċ-ċelebrazzjonijiet taċ-ċentinarju tad-dehriet tal-Madonna f'Fatima u jiddikjara qaddisin lill-aħwa Franġiku u Ġjaċinta Marto.

Fis-6 ta' Settembru, għamel vjaġġ fil-Kolumbja u iddikjara beati isqof u saċerdot maqtula.

Fis-27 ta' Novembru, beda żjara fil-Myanmar u l-Bangladexx.

Fil-15 ta' Jannar beda żjara fiċ-Ċilì u l-Perù.

Fil-21 ta' Ġunju, sar l-ewwel Papa li indirizza l-Kunsill Dinji tal-Knejjes f'Ġinevra, l-Iżvizzera.

Fil-25 ta' Awwissu, żar l-Irlanda għall-okkażjoni tal-Laqgħa Dinjija tal-Familji.

Fit-22 ta' Settembru, beda żjara fl-Estonja, il-Latvja u l-Litwanja.

Fit-23 ta' Jannar, beda żjara fil-Panama, bħala parti mill-Jum Dinji taż-Żgħażagħ.

Fit-3 ta' Frar, beda żjara fl-Emirati Għarab Magħquda.

Fit-30 ta' Marzu, beda żjara fil-Marokk.

Fil-5 ta' Mejju, beda żjara fil-Bulgarija u l-Maċedonja ta' Fuq.

Fil-31 ta' Mejju, beda żjara fir-Rumanija.

Fl-4 ta' Settembru, beda żjara fil-Możambik, Madagaskar u Mauritius.

Fl-20 ta' Novembru, beda żjara fit-Tajlandja u l-Ġappun.

Fl-24 ta' Ġunju 2013, Papa Franġisku kellu waħda mill-ewwel laqgħat tiegħu ma' Priministri Ewropej meta laqa' għandu lill-Prim Ministru Malti Joseph Muscat fil-Vatikan.

Huwa kien akkumpanjat minn martu u uliedu, u l-Ministru tal-Affarijiet Barranin George Vella.

Fil-21 ta' Marzu 2014, il-President George Abela kellu udjenza privata mal-Papa, qabel ma Abela temm il-presidenza tiegħu.

Huwa stiednu jagħmel żjara f'Malta, u l-Papa kkunsidra l-possibiltà.

Fit-22 ta' Settembru 2014, il-President Marie Louise Coleiro Preca kellha udjenza privata mal-Papa, u reġgħet stidnitu jagħmel żjara f'Malta.

Fis-17 ta' Diċembru 2016 żaritu għat-tieni darba.

Barra l-Ispanjol, Papa Franġisku jitkellem tajjeb it-Taljan, u jifhem l-Ingliż, il-Franċiż u l-Ġermaniż.

Bħal ħafna Arġentini huwa dilettant tal-futbol, għalkemm ma jsegwihx wisq, u t-tim favorit tiegħu huwa tim żgħir Arġentin jismu San Lorenzo de Almagro.

Huwa jħobb iż-żifna tat-tango u kien jiżfinha meta kien żagħżugħ.

Dilettant tal-films ta' Tita Merello u tan-neorealiżmu u tal-mużika tradizzjonali tal-Arġentina u l-Urugwaj magħrufa bħala l-milonga.

Il-film favorit tiegħu huwa "Babette's Feast", film Daniż tal-1987.

Iħobb il-poeżiji tal-poeta Ġermaniż Friedrich Hölderlin.

Il-pittura favorita tiegħu hija "White Crucifixion" ta' Marc Chagall.

Huwa jsajjar għalih innifsu, u filgħaxija jiekol ftit li xejn, daqsxejn tè u frott.


Kungress Ewkaristiku 1913

Kungress Ewkaristiku 1913

L-24 Kungress Ewkaristiku Internazzjonali tal-1913 kien sar Malta.

Dan kien wieħed mill-akbar jew mhux l-akbar laqgħa internazzjonali li qatt saret Malta, u għamel l-isem ta' Malta magħruf mad-dinja kollha Kattolika.

Il-Kungress kien mifrux fuq ħafna ġranet u madwar Malta u Għawdex kollha u laħaq il-qofol tiegħu fl-aħħar ġimgħa ta' April.

Kienu ġew ħafna kardinali u dinjitarji oħra, b'kollox madwar 3,000.

Kienet okkażjoni li għamlet unur lill-poplu Malti u li fiha l-Maltin pparteċipaw bi ħġarhom.

Il-Kungress Ewkaristiċi huma laqgħat kbar tal-Kattoliċi biex jippromwovu d-devozzjoni lejn l-Ewkaristija mad-dinja kollha.

Għall-Kattoliċi il-preżenza reali ta' Ġesù Kristu fl-Ewkaristija hija waħda mid-dommi ewlenin tagħhom għax hija l-iktar teżor prezzjuż li Kristu ħalla lill-Knisja tiegħu.

Ħafna jagħtu mertu lil dawn il-Kungressi għal kemm żdied it-tqarbin ta' kuljum f'ħafna pajjiżi.

Il-Kardinal Domenico Ferrata, Delegat tal-Papa, wasal fuq il-vapur tan-Navy Ingliża, il-"Hussar" fl-4pm tat-22 ta' April 1913.

Dakinhar eluf ta' nies ħonqu l-Belt.

Ferrata miet sena wara li kien ġie Malta fl-età ta' 67 sena, ftit ġranet wara li l-Papa Benedittu XV kien ħatru Segretarju tal-Istat.

Id-Duka u d-Dukessa ta' Norfolk waslu Malta mal-Kardinal Bourne fuq il-vapur Franċiż Carthage.

Huwa kien milqut mill-ospitalità tal-Maltin.

Henry Fitzalan-Howard kien magħruf għall-filantropija kbira tiegħu.

Huwa miet erba' snin wara li ġie Malta li kellu xewqa kbira li jżurha.

Nhar is-26 ta' April saret ċerimonja tat-tberik tal-Port mill-Isqof Thomas Heylen, President tal-Kumitat tal-Kungressi.

Għalih tħejjiet tribuna fil-Barrakka ta' Fuq.

Kien hemm mijiet ta' dgħajjes b'eluf ta' Maltin fihom u n-nies tal-Kottonera laqgħu l-barka għarkupptejhom.

Fost il-bosta innijiet reliġjużi li kiteb Dun Karm, wieħed li sar popolari anke barra minn Malta kien: "T'Adoriam Ostia Divina" jew "Nadurawk ja Ħobż tas-Sema".

Is-Surmast Ġużeppi Caruana kien talbu jikteb innu għall-okkażjoni ta' dan il-Kungress Ewkaristiku tal-1913.

L-innu tant intgħoġob mill-isqfijiet preżenti għall-Kungress li ħaduh magħhom u xerrduh mad-dinja kollha, tant li llum dan l-innu huwa maqlub f'diversi lingwi.

Inqaleb għall-Malti mill-istess poeta fl-1924.

Eventwalment, bħala tifkira, kienet saret l-istatwa maestuża ta' Kristu Re tal-iskultur Malti ta' fama internazzjonali, Antonio Sciortino.

Din inkixfet fis-17 ta' Diċembru 1917 fil-Furjana.

F'riġel Kristu Re hemm figura femminili li tirrapreżenta lil Malta.


FC Bayern Munich II

FC Bayern Munich II

Bayern Munich II huma tim tar-riserva ta' Bayern Munich.

Mill-20 ta' Jannar 2013

Kowċis riċenti tal-klabb:


Adolfo Zumelzú

Adolfo Zumelzú

Adolfo Bernabé Zumelzú (Buenos Aires, 5 ta' Jannar 1902 – Buenos Aires, 29 ta' Marzu 1973) kien plejer tal-futbol Arġentin.

Zumelzú irrappreżenta lill-Arġentina fil-Kampjonat Sud-Amerikan 1927 u fl-1929, it-tnejn li huma ġew mirbuħa mill-Arġentina.

Hu ġie magħżul fost l-iskwadra Arġentina għall-Olimpjadi tal-1928 fejn l-Arġentina tilfet il-finali kontra l-Urugwaj.

Hu ħa sehem ukoll fl-ewwel edizzjoni tat-Tazza tad-Dinja li saret fl-1930 fejn l-Arġentina spiċċat telliefa għal darb'oħra kontra l-Urugwaj.

F'dan it-turnew hu skorja darbtejn.


Jupp Heynckes

Jupp Heynckes

Josef "Jupp" Heynckes (Mönchengladbach, 9 ta' Mejju 1945) huwa eks-plejer tal-futbol Ġermaniż li lagħab bħala attakkant, u kowċ kurrenti ta' Bayern Munich.

Bħala plejer, kien jagħmel parti mill-qalba tat-tim ta' Borussia Mönchengladbach fl-era tad-deheb tagħhom tal-1960ijiet u s−1970ijiet, fejn rebaħ ħafna kampjonati u Tazzi nazzjonali, kif ukoll il-UEFA Cup.

Huwa kien membru tal-iskwadra nazzjonali Ġermaniża li rebaħ il-Kampjonat Ewropew u t−Tazza tad-Dinja fl-ewwel nofs tas-1970ijiet.

Bħala kowċ hu rebaħ żewġ kampjonati Ġermaniżi ma Bayern Munich u l−UEFA Champions League ma Real Madrid, l-ewwel titolu tagħhom fil-kompetizzjoni f'aktar minn 30 sena.

Borussia Mönchengladbach

Tim nazzjonali (Ġermanja tal-Punent)


Balzan FC

Balzan FC

Balzan Youths Football Club hu klabb tal-futbol Malti mill-villaġġ ta Balzan, li attwalment jilgħab l-Premier League Malti.

Il-klabb kien beda l-futbol fl-1937, u kellha l-ogħla livell tal-futbol fl-istaġun 2003-04.


Allianz Arena

Allianz Arena

L-Allianz Arena huwa grawnd tal-futbol li jinsab fit-tramuntana ta' Munich, Bavarja.

Iż-żewġ klabbs tal-futbol professjonali ta' Munich li huma FC Bayern Munich u TSV 1860 München bdew jilgħabu l-logħob f'darhom ġewwa Allianz Arena mill-bidu tal-istaġun 2005-06.

Dawn il-klabbs qabel kienu jilagħbu l-logħob f'darhom ġewwa l-Istadju Olimpiku mill-1972.

L-Allianz Arena huwa t-tielet l-akbar stadju fil-Ġermanja wara Signal Iduna Park f'Dortmund u l-Olympiastadion f'Berlin.

Preċedentement TSV 1860 München kellhom sehem ta' 50% fl-istadju, iżda FC Bayern Munich xtraw l-ishma tagħhom għall-11-il miljun ewro f'April, 2006.

Dan għadu jippermetti li TSV 1860 München jistgħu jilagħbu fil-grawnd imma m'għandhom l-ebda drittijiet.

Is-servizzi finanzjarji kbar tal-fornitur Allianz xtraw id-drittijiet biex isemmu l-istadjum għal 30 sena.

Madankollu dan l-isem ma setgħax jintuża biex jospitaw l-avvenimenti tal-FIFA u l-UEFA, peress li dawn il-korpi jirregolaw il-politiki li jipprojbixxu sponsorizzazzjoni korporattiva minn kumpaniji li mhumiex imsieħba fit-turnament uffiċjali.

Matul it-Tazza tad-Dinja 2006, l-istadjum kien imsemmi bħala FIFA World Cup Stadium Munich.

Fil-logħob tal-UEFA, huwa magħruf bħala Fußball Arena München, u ospita l-finali tal-UEFA Champions League 2012.

L-istadju ġie mlaqqam "Schlauchboot" (dgħajsa minfuħa).

Fil-21 ta' Ottubru 2002, il-votanti marru jivvotaw biex jiġi determinat jekk l-istadju l-ġdid għandu jinbena f'dan il-post jew inkella fil-belt ta' Munich li għandha tipprovdi l-infrastruttura meħtieġa.

Madwar żewġ terzi tal-votanti ddeċidew favur il-proposta.

Alternattiva għall-kostruzzjoni tal-grawnd ġdid kienet rikostruzzjoni maġġura tal-Istadju Olimpiku iżda din l-għażla kienet rifjutata mill-arkitett Günther Behnisch.

L-arkitett Żvizzeru mid-ditta ta' Herzog & de Meuron mbagħad żviluppa l-kunċett tal-istadju minn barra li ħoloq il-panelli "ETFE-foil", li kien jista' jinxtegħel minn ġewwa u fl-istess ħin huwa "self-cleaning".

Il-kostruzzjoni bdiet fil-ħarifa tal-2002 u tlestiet sal-aħħar ta' April 2005.

L-istazzjonijiet Fröttmaning u Marienplatz tal-linja tal-metro U6 ġew mkabbra u mtejba flimkien mal-kostruzzjoni tal-grawnd.

L-istazzjon ta' Fröttmaning ġie estiża minn 2 għall-4 binarji, filwaqt li l-istazzjon ta' Marienplatz U-Bahn kien provdut b'konnettur ta' mini addizzjonali pedonali li jgħaddi paralleli mill-binarji tal-metro, li jwasslu lejn l-porzjon tal-istazzjon S-Bahn, tnaqqis tal-konġestjoni fost il-passiġġieri jagħmlu konnessjonijiet ma' Munich S-Bahn.

Biex ikunu jistgħu jimmaniġġjaw it-tagħbija tat-traffiku addizzjonali, l-Autobahn A9 ġiet estiża għal tliet u erba' linji li jgħaddu f'kull mod u l-ieħor tal-ħruġ ġie miżjud fit-tramuntana tal-A99 tal-grawnd.

Fid-19 ta' Mejju 2012, il-finali tal-UEFA Champions League 2011–12 sar f'dan il-grawnd.

Bayern Munich, li kien it-tim li lagħab f'daru fil-finali, ġew stabbiliti biex jilagħbu kontra Chelsea.

Chelsea rebħu bil-penalis wara l-partita kienet spiċċat bl-iskor ta' 1-1 wara r-regola tal-ħin żejjed.

Il-penalti ta' Bastian Schweinsteiger laqat il-lasta xellugija ta' Petr Cech, u ftit wara Didier Drogba skorja il-penalti tar-rebħa.

Fid-29 ta' Awwissu 2012, Bayern Munich ħabbru li hemm addizzjonali ta' 2,000 sedili.

Il-kapaċità ta' logħbiet nazzjonali żdiedu għal 71,000 u logħbiet Internazzjonali u tal-UEFA Champions League żdiedu għal 68,000.

Bl-approvazzjoni effettiva tal-belt ta' modifiki li ngħatat fis-16 ta' Jannar, 2006, il-kapaċità legali tal-istadju żdiedet minn 66,000 sa 69,901 spettatur (inkluża l-kamra permanenti).

Il-livell baxx jesa' madwar 20,000, il-livell nofsani jesa' 24,000, u l-livell ta' fuq jesa' madwar 22,000.

10,400 mis-siġġijiet fil-kantunieri tal-livell baxx jistgħu jkunu konvertiti mill-kamra permanenti biex jippermettu addizzjonali ta' 3,120 spettatur.

Il-kapaċità totali tinkludi 2,000 siġġu tan-negozju, 400 siġġu għall-istampa, 106 kaxxi lussużi li jistgħu jppoġġu sa 174, u 165 irmiġġi għal siġġijiet tar-roti u aktar.

Mit-tieni nofs tal-istaġun 2005–06 tal-Bundesliga, il-grawnd kien kapaċi li jikkomoda 69,901 spettatur fil-logħbiet tl-kampjonat u tatTazza Ġermaniża, iżda minħabba r-regolamenti tal-UEFA, il-kapaċità baqgħet 66,000 siġġu għall-logħbiet tal-UEFA Champions League u l-UEFA Cup.

Il-kapaċità limitata ta' Bayern Munich matul kampjonat laħqet in-numru 69,000.

Is-saqaf parzjali jkopri kull post, għalkemm l-irjieħ xorta jistgħu jipproduċu x-xita fuq xi wħud minnhom.

Qabel l-istaġun 2012-13, Bayern Munich ħabbru l-kapaċità li kienet żdiedet għal 71,000 għall-logħbiet domestiċi u 68,000 għall-logħbiet UEFA u b'żieda ta' 2,000 siġġu fil-livell ta' fuq tal-grawnd.

L-istadju kien wieħed mill-postijiet għat-Tazza tad-Dinja 2006.

Madankollu, minħabba kuntratti ta' sponsorjar, il-grawnd kien imsejjaħ "FIFA World Cup Stadium Munich" matul il-kompetizzjoni.

Il-logħob li ġejjin kienu ntlagħbu f'dan il-grawnd waqt it-Tazza tad-Dinja 2006:


Francisco Varallo

Francisco Varallo

Francisco Antonio Varallo (La Plata, 5 ta' Frar 1910 – La Plata, 30 ta' Awwissu 2010) kien plejer u kowċ tal-futbol Arġentin, li kien jilgħab bħala attakkant.

Beda l-karriera tiegħu ma' Gimnasia La Plata u aktar tard mar ma' Boca Juniors fejn rebaħ għal numru ta' drabi t-titlu nazzjonali bejn l-1929 u l-1935.

Fl-1937 rebaħ il-Kampjonat Sud-Amerikan tal-Futbol (dik li llum tissejjaħ il-Copa América) mat-tim nazzjonali Arġentin.

Kien ukoll l-iżgħar plejer fit-Tazza tad-Dinja 1930, l-ewwel edizzjoni ta' din il-kompetizzjoni, u l-aħħar wieħed mill-parteċipanti li mietu.

Sal-2008 kien għadu jżomm it-titlu tal-aqwa skorer tal-Boca Juniors b'181 gowl, sakemm għaddieh Martín Palermo.

Imwieled nhar il-5 ta' Frar 1910 fid-distrett ta' "Los Hornos" ta' La Plata, Varallo hu t-tielet wild ta' Pedro Varallo u Teresa Yatorno.

Imlaqqam bħala "Pancho" minn familtu u ħbiebu, hu mal-ewwel wera l-ħajra lejn il-logħba tal-futbol fejn ta' età żgħira iddebutta mat-tim tal-lokal, Ferro Carril Sud.

Ta' sbatax-il sena mar bi prova mal-Estudiantes u minkejja li skorja tnax-il gowl fi tliet partiti ta' prova, hu ma ġiex ingaġġat.

Fl-aħħar xhur ta' ħajtu hu ġie rikoverat f'dar tal-mistrieħ f'Villa Elisa kawża ta' bronkite.

Minħabba kumplikazzjoni respiratorja hu miet ta' 100 sena fl-ewwel sigħat tat-Tnejn 30 ta' Awwissu 2010.

Il-fdalijiet tiegħu ġew midfuna fil-ġurnata segwenti fil-qabar tal-familja; fil-funeral tiegħu pparteċipaw diversi personaġġi prominenti tal-futbol Arġentin u plejers tal-Boca bħal Martín Palermo, Jorge Ameal, Sebastián Battaglia, Julio Grondona, Walter Gisande, president ta' Gimnasia, u Rubén Filippas, president tal-Estudiantes.

F'din l-okkażjoni kemm il-Boca Juniors kif ukoll Gimnasia iddikjaraw ġurnata ta' luttu u esprimew "id-dispjaċir kbir għall-mewt ta' wieħed mill-ikbar idoli".

Il-Boca issospendew l-attivitajiet u l-formazzjoni ta' Claudio Borghi tħarrġet b'bibien magħluqa.

Fil-partita li segwiet il-mewt ta' Vrallo, l-iskwadra tal-kapital osservat minuta ta' silenzju qabel il-partita kontra San Lorenzo.

Attakkant aġli u ħafif, hu kien jirnexxielu jippenetra d-difiża grazzi għall-fiżiku tiegħu u għall-kontroll tajjeb tal-ballun.

Minkejja l-istatura żgħira, hu kellu xuttijiet b'saħħithom, karatteristika li tagħtu l-laqam ta' "Cañoncito" (bil-Malti: "kanun żgħir").


UTC−3:30

UTC−3:30 huwa żona tal-ħin li huwa 3 sigħat u 30 minuta wara l-UTC.

Dan il-ħin hu wżat f'dawn iż-żoni:

Il-provinċja Kanadiża ta' Newfoundland u Labrador tagħmel parti tar-reġjunijiet fid-dinja fejn iż-żona tal-ħin ma jikkorispondix għal bidla sħiħa imqabbel mal-UTC: il-provinċja tinsab teoretikament f'UTC−4, imma viċin biżżejjed għal-limiti li UTC−3:30 tipprovdi.


François Hollande

François Hollande

François Hollande (Rouen, 12 ta' Awwissu 1954) huwa l-President attwali ta' Franza.

Huwa kien is-Segretarju Ewlieni tal-Partit Soċjalista Franċiż mill-1997 sal-2008, u Deputat tal-Assemblea Nazzjonali mill-1988 sal-1993 u mil-1997 sal-2012.

Kien ukoll Sindku ta' Tulle mill-2001 sal-2008 u President tal-Kunsill Ġenerali ta' Corrèze mill-2008 sal-2012.

Kien elett President ta' Franza nhar is-6 ta' Mejju 2012, wara li għeleb lil Nicolas Sarkozy.

Huwa t-tieni President mill-Partit Soċjalista Party tal-Ħames Repubblika Franċiża wara François Mitterrand.

Bin Nicole Frédérique Marguerite Tribert (1927–2009), "social worker", u Georges Gustave Hollande, tabib tal-ENT.

Trabba bħala Kattoliku għalkemm wara sar anjostiku.

Meta kellu 13-il sena familtu marret tgħix Neuilly-sur-Seine, subborg f'Pariġi.

Ħa l-edukazzjoni tiegħu fi skola tal-Knisja, "Saint-Jean-Baptiste-de-la-Salle" boarding school, imbagħad "HEC Paris", l-"Institut d'études politiques de Paris", u l-"École nationale d'administration".

Ggradwa minn hemm fl-1980 u wara daħal fil-"Cour des comptes".

Bħala student universitarju qatta' s-sajf 1974 fl-Istati Uniti.

Wara li ggradwa daħal jaħdem fil-Qorti tal-Awditjar.

Ta' 25 sena ngħaqad mal-Partit Soċjalista.

Inħatar bħala s-Segretarju Ewlieni tal-Partit Soċjalista Franċiż mill-1997 sal-2008, u Deputat tal-Assemblea Nazzjonali mill-1988 sal-1993 u mil-1997 sal-2012.

F'messaġġ irrekordjat li ntwera fl-aħħar mass meeting tal-Partit Laburista Malti, nhar is-7 ta' Marzu 2013, Hollande ta l-appoġġ tiegħu lil Muscat u qal: "Id-9 ta' Marzu jippermetti lil Joseph Muscat li jingħaqad magħna fil-Kunsill Ewropew.

Jiena għandi bżonnu, l-Ewropa għandha bżonn lil Malta, u aħna lkoll għandna bżonn tkabbir ekonomiku b'saħħtu fl-Ewropa, tama ġdida u sens usa / wiesa' ta' solidarjetà.

Fi kliem ieħor għandna bżonn il-bidla."

Muscat u l-Partit Laburista Malti rebħu l-Elezzjonijiet Ġenerali 2013 b'maġġoranza kbira.

Hollande bagħat messaġġ ta' awguri lil Dr Joseph Muscat għall-ħatra l-ġdida tiegħu bħala l-Prim Ministru ta' Malta.

Waqt li qal li dan ir-riżultat ifisser li l-poplu Malti għandu fiduċja sħiħa f'Muscat, Hollande esprima x-xewqa tiegħu li r-relazzjonijiet bejn Malta u Franza jkomplu jissaħħu u għalhekk, stieden lil Joseph Muscat biex iżur Pariġi, speċjalment f'dan il-mument kruċjali fl-Ewropa, fejn il-pajjiżi jridu jaħdmu flimkien għal tkabbir, tisħiħ tal-Unjoni u għall-konferma tas-solidarjetà bejniethom.

Hollande qal li l-impenn ta' Muscat huwa b'saħħtu u qed iħares 'il quddiem biex jaħdem miegħu fil-Kunsill Ewropew li jmiss.

Nhar l-14 ta' Marzu 2013 Hollande iltaqa' l-ewwel darba ma' Muscat wara li dan sar Priministru.


Dante Bonfim Costa Santos

Dante Bonfim Costa Santos

Dante Bonfim Costa Santos (Salvador, 18 ta' Ottubru 1983), komunement magħruf bħala Dante, huwa futboler Brażiljan li jilgħab bħala difensur mal-klabb tal-Bundesliga Bayern Munich.

Fis-26 ta' April 2012, huwa kien miftiehem li jissieħeb ma Bayern Munich għall-bidu tal-istaġun 2012–13 għas-somma stmata ta' 4.7 miljun ewro.

Dante għamel impatt immedjat ma' Bayern fejn beda kull logħba minbarra waħda tal-istaġun 2012–13.

Huwa skorja l-ewwel gowl kompetittiv tiegħu għat-tim fir-rebħa komda ta' 5-0 kontra Hannover 96 fl-24 ta' Novembru 2012.

Dante irċieva l-ewwel sejħa tiegħu għat-tim nazzjonali Brażiljan fil-21 ta' Jannar 2013 mill-kowċ Luiz Felipe Scolari bħala parti mill-iskwadra għal-logħba ta' ħbiberija kontra l-Ingilterra, fis-6 ta' Frar ġewwa Wembley Stadium.

Huwa kien mal-ewwel ħdax fil-logħba, fejn l-Ingilterra rebħu 2-1 wara l-gowls ta' Wayne Rooney u Frank Lampard.

Standard Liège


Thomas Balvay

Thomas Balvay

Thomas Balvay (1888 – 1945) kien referì tal-futbol tas-snin għoxrin u tletin, u wieħed mill-erba' referis Ewropej li ħadu sehem fl-ewwel edizzjoni tat-Tazza tad-Dinja fl-1930 ġewwa l-Urugwaj.

Hu kien l-uniku uffiċċjal minn Franza matul dan it-turnew.

Hu kien ilu referì internazzjonali mill-1922 u darbtejn idderieġa l-Coupe de France (fl-1926 u l-1928).

Hu vvjaġġa lejn l-Urugwaj bl-"SS" Conte Verde, vapur li kellu wkoll lil Jules Rimet u t-tim Franċiż, Belġajn, Rumen u Brażiljan għall-ewwel Tazza tad-Dinja.

Cris Freddi, storiku tal-futbol Ingliż, stqarr li Balvay seta' kien Ingliż li kien jgħix Pariġi fis-snin sittin u għalhekk seta' kien l-ewwel Ingliż li qatt ħa sehem f'Tazza tad-Dinja.

Freddi kiteb: "Huwa maħsub li Balway kien Ingliż li kien jgħix Pariġi.

Il-websajt tal-federazzjoni Franċiża ssejjaħlu Georges Balvay, imma apparentament dan huwa żball (sorsi kontemporanji Franċiżi jiktbuh Balway, fosthom Le Figaro tas-7 ta' Mejju 1928 wara l-finali tat-Tazza Franċiża) u sorsi oħra jsejħulu John".

Din ġiet użata minn oħrajn sabiex jenfasizzaw il-punt li kien veru li kien Ingliż li għex u ħadem Pariġi fis-snin għoxrin.

Kien hemm ukoll kwistjoni dwar il-verżjoni t-tajba ta' ismu.

Il-federazzjoni tal-futbol Franċiża tniżżel ismu bħala Georges Balvay u Thomas Balvay.

FIFA tindika ismu bħala John Balway.

Edizzjoni tal-1923 ta' "El Mundo Deportivo" tiktbu bħala Balvey, però għaxar edizzjonijiet oħra tal-istess gazzetta jniżżluh bħala Balway.


RSC Anderlecht

RSC Anderlecht

Royal Sporting Club Anderlecht, magħruf ukoll bħala sempliċement Anderlecht, huwa klabb tal-futbol professjonali Belġjan, ibbażat ġewwa l-belt ta' Anderlecht fi Brussell.

Attwalment, il-klabb jikkompeti fl-Ewwel Diviżjoni Belġjana u huwa l-aktar klabb tal-futbol suċċessiv Belġjan fil-kompetizzjonijiet Ewropej (b'5 trofej) kif ukoll fl-Ewwel Diviżjoni Belġjana (31 titli nazzjonali).

Huma wkoll rebħu 9 Tazzi Nazzjonali.

Huma jżommu r-rekord tal-aktar titoli konsekuttivi fil-kampjonat Belġjan, li huma biss qedgħin fl-unika naħa li rebħu 5 kampjonati Belġjani konsekuttivi bejn 1963–64 u l-1967–68.

Il-klabb twaqqaf fl-1908, huwa laħqu l-ogħla livell fil-futbol Belġjan fl-istaġun 1921–22, u ilhom jilgħabu fl-ewwel diviżjoni mill-istaġun 1935–36.

Huma rebħu l-ewwel trofew maġġur tagħhom wara t-Tieni Gwerra Dinjija, b'rebħa tal-kampjonat fl-istaġun 1946–47.

Wara dan, huma qatt ma spiċċaw barra minn mal-ewwel sitta fl-ewwel diviżjoni Belġjana.

Dawn huma #12 fiż-żmien kollu fil-lista ta' rebbieħa tal-kompetizzjoni tal-klabb (UEFA) u #10 fil-Klabbs kontinentali tal-IFFHS tas-Seklu 20 fil-klassifikazzjoni Ewropea.

Anderlecht huma kklassifikati fil-41 post fil-klassifikazzjoni tal-UEFA tal-2012.

Fl-1986, huma kisbu l-aħjar klassifikazzjoni tal-UEFA bl-ewwel post konġunt ma Juventus.

Anderlecht bdew jilgħabu l-logħbiet tagħhom f'darhom ġewwa Astrid Park fil-muniċipalità ta' Anderlecht mill-1917.

L-Istadju attwali tagħhom, Stejdjum Constant Vanden Stock, fetaħ l-ewwel darba fl-1983, dan kien sostitwit mill-Istejdjum Emile Versé.

Il-kuluri tradizzjonali huma vjola u abjad.

Huma għandhom rivalita twila ma Club Brugge, Standard Liège u FC Brussels.

Huma kienu fondati bħala Sporting Club Anderlechtois fis-27 ta' Mejju, 1908 permezz ta' għexieren ta' futbolers fil-Concordia café (li jinsab "Rue d'Aumale/Aumalestraat" fil-muniċipalità ta' Anderlecht), il-klabb għeleb lill-Institut Saint-Georges fl-ewwel logħba tagħhom bl-iskor ta' 11–8.

Huma ngħaqdu fil-kompetizzjoni uffiċjali fl-istaġun 1909–10, huma bdew mill-aktar kampjonat ta' livell baxx tal-Belġju, imbagħad ipparteċipaw fit-tielet diviżjoni provinċjali.

Fl-1912–13, dawn kisbu l-promozzjoni għat-tieni l-ogħla livell ta' futbol, imbagħad semmew il-Promozzjoni.

Wara biss staġun wieħed f'dak il-livell, il-kampjonati ġew sospiżi minħabba t-Tieni Diviżjoni Belġjana, u tkomplew fl-istaġun 1919–20.

Bil-popolarità tal-iskwadra tiżdied, Anderlecht kienu ttrasferixxew għall-istadju l-ġdid Astrid Park fl-1917 (imbagħad kien magħruf bħala Meir Park).

Huma għammdu l-istadju "Stade Emile Versé" fl-unur tal-klabb meta kellu l-ewwel patrun maġġur, l-industrijalist Emile Versé.

Fl-aħħar tal-istaġun 1920–21, Anderlecht ġew promoss għall-ewwel diviżjoni għall-ewwel darba fl-istorja tagħhom.

F'14-il staġuni wara, Anderlecht kien relegati 4 darbiet (1923, 1926, 1928 u 1931) u promossi 4 darbiet (1924, 1927, 1929, 1935), li għamlu lilhom infushom ir-rivali lokali lokali ta' Union Saint-Gilloise u Daring Club de Bruxelles, li laqqmuhom il-"lift club".

Fl-1933, 25 sena wara l-formazzjoni tagħhom, il-klabb bidel ismu għall-Royal Sporting Club Anderlechtois.

Mill-promozzjoni tagħhom fl-1935, Anderlecht baqgħu fl-ogħla livell tal-futbol.

Jef Mermans, l-attakkant iffirma mill-klabb K Tubantia FC fl-1942 għal ħlas rekord ta' 125,000 franki Belġjani, Anderlecht rebħu l-ewwel titolu tal-kampjonat fl-1947.

Is-suċċess tagħhom żdied fis-snin ta' wara hekk kif huma rebħu 6 titli aktar bejn l-1950 u l-1956 (rebbieħa darbtejn ta' tliet titli konsekuttivi) u tnejn oħra fl-1959 u 1962.

Fis-1960ijiet, taħt l-ikkowċjar ta' Pierre Sinibaldi u mbagħad ta' Andreas Beres, il-klabb rebaħ anke 5 titli infila (mill-1963 sal-1968), li għadu rekord fil-kampjonat Belġjan.

L-istilla ta 'dan it-tim kien Paul Van Himst (l-aqwa skorer fl-1965, 1967 u l-1969 u rebbieħ taż-Żarbuna tad-Deheb Belġjana fl-1960, 1961, 1965 u l-1974).

Anderlecht lagħbu fl-ewwel European Champion Clubs' Cup fl-istaġun 1955–56, u tilfu ż-żewġ legs tagħhom kontra Vörös Lobogo tal-Ungerija.

Huma kellhom jistennew sal-istaġun 1962–63 biex jirbħu l-ewwel logħba Ewropea, b'rebħa ta' 1–0 fuq Real Madrid, li segwiet il-parità 3-3 fi Spanja.

Għall-ewwel darba huma avvanzaw għat-tieni rawnd, fejn huma għelbu lil PFC CSKA Sofia qabel ma tilfu ma' Dundee fil-Kwarti tal-Finali.

Fl-Inter-Cities Fairs Cup 1969–70, Anderlecht tilfu l-finali kontra Arsenal FC.

Matul is-snin 1975 u 1984, Anderlecht rebħu biss kampjonat wieħed iżda kisbu suċċess konsiderevoli Ewropew: huma rebħu l-European Cup Winners' Cup fl-istaġuni 1975–76 u 1977–78 meta għelbu rispettivament lil West Ham United u FK Austria Wien, kif ukoll iż-żewġ titli ssussegwenti tas-Super Cup Ewropea.

L-istaġun 1982–83 kien staġun notevoli għall-klabb għal bosta raġunijiet: l-eks favorit ta' Anderlecht Paul Van Himst kien imsemmi l-kowċ il-ġdid, huma rebħu l-UEFA Cup 1982–83, u l-bini mill-ġdid tal-istadium tal-klabb beda.

Iżda fil-kampjonat domestiku, Anderlecht kellhom joqgħodu fit-tieni post wara Standard Liège.

L-offerta tagħhom li żammet il-UEFA Cup 1983–84 iżda naqsu fil-finali ostaklu kontra l-ġenb Ingliż Tottenham Hotspur.

Anderlecht laħqu l-finali kontroversjali billi għelbu tim ieħor Ingliż Nottingham Forest (3-2 bl-aggregat).

Aktar tard kien magħruf li Anderlecht kirnu xtraw ir-referì ekwivalenti għall-£27,000 biex jiżguraw il-passaġġ għall-finali.

Wara għamlu tliet staġuni infila fit-tieni post fil-klassifika, il-Vjola u l-Bojod assiguraw it-18 il-titlu faċli fl-istaġun 1984-85, 11-punt vantaġġ fuq Club Brugge.

Fl-istaġun 1985–86, Anderlecht reġgħu rebħu l-kampjonat, iżda din id-darba lagħbu żewġ legs tal-"play-off" kontra l-istess Club Brugge.

Anderlecht rebħu l-20 kampjonat tagħhom fl-aħħar gimgħa tal-kampjonat tal-istaġun 1986–87.

Huma mbagħad tilfu l-plejers ewlenin Franky Vercauteren, Enzo Scifo (trasferit fis-sajf tal-1987) u Juan Lozano (weġgħa gravi fil-logħba kontra KSV Waregem ftit xhur qabel).

It-tim kien batut iggwidat minn Raymond Goethals meta spiċċaw ir-raba' post fl- 1988 wara Club Brugge, Mechelen u Antwerp, iżda dawn irnexxielhom jerfgħu t-Tazza Belġjana għas-sitt darba fl-istorja tagħhom, wara rebħa ta' 2–0 kontra Standard Liège, bil-gowls ta' Luc Nilis u Eddie Krnčević.

Is-sena ta' wara, Anderlecht reġgħu kisbu t-trofew nazzjonali b'gowls minn Krnčević u Jankovic (l-istess rebħa 2–0 kontra Standard), imma spiċċaw it-tieni fil-kampjonat.

Wara it-tieni rebħa tat-tazza tiegħu, Raymond Goethals telaq ma' Bordeaux.

Fid-1990ijiet, Anderlecht laħqu finali Ewropew ieħor, iżda tilfu kontra UC Sampdoria.

Il-klabb imbagħad naqas fil-kompetizzjonijiet Ewropej, li laħqu biss il-Kwarti tal-Finali tal-UEFA Cup fl-istaġuni 1990–91 u 1996–97 bħala l-aħjar riżultat.

Fil-kompetizzjonijiet nazzjonali, huma rebħu 4 kampjonati u tazzi nazzjonali.

Fl-2000ijiet, Anderlecht żguraw 5 titli Belġjani oħra, u laħqu total ta' 29 titlu fl-2007, u tazza oħra.

Fil-UEFA Champions League 2000–01, huma kkwalifikaw għall-ewwel darba għat-tieni rawnd, imbagħad fil-fażi tal-gruppi, fejn huma spiċċaw it-tielet wara Real Madrid u Leeds United.

Fl-istaġuni 2009–10, il-Vjola u l-Bojod rebħu t-30 titlu tal-kampjonat nazzjonali Belġjan.

Fil-UEFA Europa League 2011-12, Anderlecht għamlu storja billi saru l-ewwel tim Belġjan li ntemmu l-fażi tal-gruppi tal-kompetizzjoni Ewropea b'numru massimu ta' punti, li kienu Lokomotiv Moscow, Sturm Graz u AEK Athens.

Huma kienu wkoll l-uniku tim ta' dik is-sena tal-Europa League biex jilħu dan l-adt.

Fis-6 ta' Mejju 2012 Anderlecht rebħu l-31 kampjonat Belġjan.

Fit-22 ta' Lulju 2012 Anderlecht rebħu l-10 Super Cup Belġjana.

Il-kuluri ta' Anderlecht huma vjola u abjad, il-flokk ta' darhom huwa ġeneralment abjad b'raqam vjola, għalkemm ġili libsu flokk iswed u vjola fl-istaġun 2005-06 meta jilgħabu f'darhom, u griż fl-istaġun 2007–2008.

Fil-bidu, vjola kien il-kulur prinċipali tal-flokk.

Il-mottu ta' Anderlecht ("Mens sana in corpore sano") huwa miktub fuq l-arma tagħhom fejn hemm tliet ittri SCA li jirreferu għall-isem inizjali tal-klabb (Sporting Club Anderlechtois).

Il-kuruna ġiet miżjuda fl-1933 wara l-bidla fl-isem Royal Sporting Club Anderlechtois.

Il-kuluri ta' Anderlecht kienu l-ispirazzjoni għall-kuluri ta' Al Ain FC.

RSC Anderlecht jilgħabu l-logħob f'darhom ġewwa l-Istejdjum Constant Vanden Stock li jinsab f'Astrid Park fil-muniċipalità ta' Anderlecht.

Huwa bħalissa għandhu kapaċità ta' 28,063 postijiet, b'6,900 postijiet permanenti, iżda l-klabb ppjana li jestendi l-istadju biex jilħaq il-kapaċità ta ' 30,000 bilqiegħda.

Ix-xogħlijiet bdew fl-2011 u kellu jispiċċa fl-aħħar sentejn.

Anderlecht kien jilgħabu f'Astrid Park minn meta inbena l-bini tal-Istejdjum Emile Versé fl- 1917.

L-istejdjum kien inbena kompletament mill-ġdid fl-1983 u kien isem ġdid fl-unur tal-president Constant Vanden Stock.

Qabel l-1917, il-klabb lagħab fil-grawnd kurrenti "Rue du Serment/Eedstraat" għal ftit ta' snin mill-1908, imbagħad fl- istadium li jinsab "Rue Verheydenstraat" (issa "Rue Démosthènestraat").

Il-klabb kellu l-ogħla attendenza medja fl-Ewwel Diviżjoni Belġjana għal għaxar snin, ħlief fl-istaġuni 2002–03 u 2004–05 (meta KRC Genk u Club Brugge kellhom medji ogħla rispettivament).

Is-sapporters Anderlecht jiġu minn madwar il-pajjiż u l-minoranza biss jiġu minn mir-Reġjun Kapitali ta' Brussell.

Anderlecht għandhom 77 klabbs tal-partitarji, li 5 minnhom huma barra mill-pajjiż (wieħed fi Franza, wieħed fil-Polonja, wieħed f'Texas (USA) wieħed f'Montreal (Kanada) u wieħed ġewwa Sunderland (Ingilterra).

Mill-kwarti tal-finali l'quddiem:-

(5 tazzi) + "(4 finali)"

Tazza taċ-Ċampjins/UEFA Champions League: UEFA Cup Winners' Cup (2) + "(2)": UEFA Cup/UEFA Europa League (1) + "(2)": UEFA Super Cup (2):

Kien hemm total ta' 37 kowċ permanenti u 3 kowċis provviżorji ta' Anderlecht mill-ħatra tal-ewwel kowċ, Sylva Brébart fl-1920.

L-aktar kowċ li għamel żmien mal-klabb huwa l-Ingliż Bill Gormlie li serva 9 staġuni bejn l-1950 u l-1959.

Il-Franċiż Georges Perino huwa l-ewwel kowċ li rebaħ trofew ma Anderlecht, b'rebħa tal-ewwel kampjonat fl-istaġun 1946–47.

Seba' kowċis ta' Anderlecht irnexxielhom imexxu lil-klabb f'żewġ okkażjonijiet: Ernest Churchill Smith, Pierre Sinibaldi, Urbain Braems, Raymond Goethals, Arie Haan, Johan Boskamp u Franky Vercauteren.

Kowċis oħra kienu lagħbu wkoll rwol ieħor fil-klabb qabel ma nħatru kowċ, pereżempju Jean Dockx li serva tlett darbiet bħala provviżorju qabel ma kien maħtur kowċ.


Roberto Gayón

Roberto Gayón

Roberto Gayón Márquez (1905 – ...) kien futboler Messikan li kien jilgħab bħala attakkant.

Imlaqqam bħala "La Puce" hu lagħab mat-tim Messikan ta' América.

Mat-tim nazzjonali Messikan hu ħa sehem fit-Tazza tad-Dinja 1930, l-ewwel edizzjoni ta' din il-kompetizzjoni.

Gayón lagħab żewġ logħbiet minn tlieta, kontra ċ-Ċili u l-Arġentina.

Kontra dawn tal-aħħar, il-Messiku tilfu 6–3, b'Gayón jiskorja wieħed mit-tliet gowls tat-tim tiegħu.


Mario Morina

Mario Morina

Mario Morina (Tirana, 16 ta' Ottubru 1992) huwa futboler Albaniż li jilgħab bħala attakkant.

Hu bħalissa jilgħab fis-Superliga Albaniża ma' Flamurtari Vlorë.

Morina għamel id-debutt tiegħu għal KF Tirana fit-3 ta' Novembru 2010 f'logħba tat-Tazza Albaniża kontra KF Skrapari.

Morina lagħab rwol importanti fir-rebħa ta' 4–0, fosthom assist lil Blerti Hajdari, laqat il-lasta u rebaħ "penalty" li ġie skurjat minn Hajdari.

Il-kowċ Nevil Dede faħħar lill-plejer wara l-logħba filwaqt li ddikjara li ż-żagħżugħ kien fil-pjanijiet tiegħu għall-futur qarib.

Huwa kellu jistenna sal-20 ta' Novembru għall-ewwel logħba tiegħu tal-kampjonat, f'logħba kontra KF Elbasani.

Morina ħa post l-attakkant Sebino Plaku fil-71 minuta meta l-iskor kien 2-1 favur Tirana.

Hu ssiġilla d-debutt tiegħu b'gowl fit-93 minuta tal-logħba.

KF Tirana


Lista ta' kowċis ta' RSC Anderlecht

Lista ta' kowċis ta' RSC Anderlecht

Din hija lista ta' kowċis ta' RSC Anderlecht mill-1920 meta l-ewwel kowċ ġie maħtur, sal-lum.


Lista ta' staġuni ta' RSC Anderlecht

Lista ta' staġuni ta' RSC Anderlecht

Din hija lista ta' staġuni li RSC Anderlecht lagħbu fil-futbol Belġjan u Ewropew minn meta lagħbu l-ewwel fil-kompetizzjonijiet uffiċjali fl-1909.


John van den Brom

John van den Brom

John van den Brom (Amersfoort, 4 ta' Ottubru 1966) huwa eks-plejer tal-futbol Olandiż u kowċ kurrenti tal-klabb Belġjan RSC Anderlecht.

Van den Brom beda l-karriera tiegħu mad-dilettanti APWC ġewwa Amersfoort qabel ma ffirma bħala plejer professjonali ma Vitesse fl-1986.

Wara seba' staġuni ma' Vitesse, li lagħab 225 logħba u korja 80 gowl, huwa għamel il-mixja lejn il-ġganti Olandiżi Ajax,fejn hu lagħab għal żewġ staġuni qabel ma telaq barra mal-ġenb Tork Istanbulspor.

Huwa rritorna lura ma Vitesse wara staġun wieħed, u qattgħa 5 staġuni oħra magħhom qabel ma ffirma għal De Graafschap għall-istaġun finali tiegħu, huwa rtira mill-logħob fis-sena 2003.

Van den Brom għamel żewġ apparenzi għat-Tim nazzjonali Olandiż.

Huwa lagħab fir-rebħa ta' 8–0 kontra Malta u fir-rebħa ta' 6-0 kontra San Marino.

Huwa skorja gowl wieħed.

Wara l-karriera tal-logħob tiegħu huwa kien sar kap esploratur ta' De Graafschap u kowċ prinċipali tal-ġenb dilettant Bennekom, qabel ma sar kowċ tat-tieni tim ta' Ajax, fid-29 ta' April 2004.

Mill-2007 sal-2010 huwa serva bħala kowċ prinċipali ta' klabb żgħir tal-Eerste Divisie AGOVV Apeldoorn b'riżultati impressjonanti, li rebaħ post fil-promozzjoni tal-"playoffs" fl-aħħar staġun tiegħu inkarigat.

F'Mejju 2010 kien ippreżentat bħala kowċ prinċipali ġdid tal-klabb tal-Eredivisie ADO Den Haag, li magħhom huwa kwalifika għall-Europa League 2011–12.

F'Ġunju 2011, Van den Brom kien imsemmi bħala kowċ prinċipali tal-klabb qadim tiegħu Vitesse.

Għal darb'oħra, huwa rnexxielu jikkwalifika għall-Europa League.

Huwa ffirma mal-ġenb Belġjan Anderlecht fid-29 ta' Mejju 2012 bħala kowċ prinċipali.


Matías Suárez

Matías Suárez

Matías Ezequiel Suárez (Córdoba, 9 ta' Mejju 1988) huwa futboler Arġentin li jilgħab ma' Anderlecht bħala attakant jew midfilder offensiv.

Suárez beda l-karriera professjonali tiegħu ma' Belgrano fl-2005.

Huwa kien l-awqa skorer ta' Belgrano fl-istaġun 2007–08 tal-Primera B Nacional Argentina.

Fl-2008, Suárez kompla t-trasferiment tiegħu lejn il-Belġju, mal-klabb ta' Anderlecht.

Huwa kompla biex jistabbilixxi ruħu bħala membru ewlieni ta' Anderlecht fejn ikkontribwixxa b'bosta gowls u assists, speċjalment wara t-tluq tal-istilla tat-tim Romelu Lukaku lejn Chelsea fis-sajf tal-2011.

Fl-istaġun 2011–12 kien l-aħjar tiegħu s'issa, kemm fuq livell personali u dak tat-tim.

Filwaqt li Anderlecht kienu nkurunati ċampjins Belġjani, Suárez ingħata l-unur tal-Plejer tas-Sena 2011 u elett il-Plejer tal-Istaġun 2011–12 mill-kollegi professjonali tiegħu fil-Belġju.

Wara staġun ta' suċċess kbir, Matias Suarez iffirma uffiċjalment ma' CSKA Moscow, però aktar tard Suárez falla fit-testijiet mediċi u t-trasferiment ma seħħx.

Anderlecht


Olivier Deschacht

Olivier Deschacht

Olivier Deschacht (Ghent, 16 ta' Frar 1981) huwa plejer tal-futbol Belġjan.

Bħala difensur fuq il-faxex.

Huwa jilgħab regolarment għat-Tim nazzjonali Belġjan.

Issa huwa wieħed mill-plejers ewlenin tad-difiża ta' Anderlecht, huwa serva kaptan tal-iskwadra għal sentejn (2009-2011).

Fl-età ta' 7 snin, Deschacht beda jilgħab għal SK Begonia Lochristi qabel ma mar jilgħab għal KAA Gent fl-1991.

Imbagħad huwa qattgħa sentejn (1995–1997) ma KSC Lokeren Oost-Vlaanderen u ffirma ma' Anderlecht biex jilgħab fl-akkademja tagħhom.

Huwa għamel id-debutt tiegħu mal-ewwel tim fl-2001 taħt l-ikkowċjar ta' Aimé Anthuenis.

Għall-istaġun 2007, Deschacht kien mogħti l-faxxa tal-kaptan li ssostitwixxita lil sieħbu Bart Goor minħabba korrimenti.

Wara li Goor taleq ma' Germinal Beerschot, huwa kien mogħti l-faxxa fl-2008, iżda fl-2011 l-Arġentin Lucas Biglia ħa l-faxxa ta' Deschacht.

RSC Anderlecht


Beerschot AC

Beerschot AC

Koninklijke Beerschot Antwerpen Club, magħruf ukoll bħala Beerschot AC, huwa klabb tal-futbol professjonali Belġjan, ibbażat ġewwa l-belt ta' Antwerp.

Huma bdew jilagħbu fl-Ewwel Diviżjoni mill-istaġun 1989-90.

Il-klabb ġie stabbilit fl-1999 bħala riżultat tal-għaqda bejn K Beerschot VAC u KFC Germinal Ekeren, li b'hekk ħadu f'idejhom il-"matricule number" u l-istorja.

Qabel din l-għaqda, Germinal Ekeren kien klabb tal-ewwel diviżjoni għal 10 snin, filwaqt li l-kampjuni Belġjani għal seba' 7 darbiet Beerschot kienu qed jitħabtu ma' problemi finanzjarji fit-tielet diviżjoni.

Il-klabb rebaħ żewġ Tazzi Belġjani, waħda bħala Germinal Ekeren, u l-oħra bħala Germinal Beerschot.

L-aħjar klassifikazzjoni tagħhom fil-kampjonat kien it-tielet post fl-istaġuni 1995-96 u 1997-98.

Mal-għaqda, il-klabb ċaqlaq postu minn Veltwijckstadion fil-muniċipalità ta' Ekeren għall-Olympisch Stadion fil-viċinati ta' Kiel ġewwa Antwerp.

Il-ħwejjeġ tagħhom ġew imħallta bl-isfar u l-aħmar ta' Germinal Ekeren u bil-vjola ta' Beerschot.

L-akbar rivali tagħhom huma Royal Antwerp FC.

Fis-17 ta' Mejju 2011, il-klabb bidel ismu mill-ġdid għall-Koninklijke Beerschot Antwerpse Club jew Beerschot AC.

Il-bidla tal-isem kien ir-riżultat tal-ġlieda interna li qasmet il-bord tad-diretturi li ntemmet mal-ewwel bil-membri tal-bord ta' Germinal Ekeren ibattlu l-pożizzjoni tagħhom, din wittiet triq ħielsa li neħħiet l-aċċenn ta' Germinal fl-isem tat-tim mid-diretturi ġodda bħala parti mill-pjan ta' negozju biex jirrestawraw l-ewwel glorja ta' K. Beerschot VAC.

Wara li kienu relegati fl-istaġun 2012–13, il-klabb kien falla fl-aħħar tal-istaġun u tneħħa mill-kompetizzjoni għal kollox.

F'Ġunju tal-2013 il-klabb KFCO Wilrijk ingħaqad ma' Beerschot AC u fforma KFCO Beerschot-Wilrijk.

Dan il-klabb il-ġdid se jibda jilgħab fl-ewwel diviżjoni tal-Kampjonati Provinċjali Belġjani.

L-"Olympisch Stadion" jew "Kielstadion" kien mibni bħala stadju prinċipali għall-Olimpjadi tas-sajf 1920 ġewwa Antwerp.

Dan l-istadju ospita bosta mil-logħob fl-Olimpjadi.

Illum dan il-grawnd jintuża għall-logħob tal-futbol u huwa l-istadju ta' Beerschot AC.

"Mis-6 ta' Settembru, 2012."


Cercle Brugge KSV

Cercle Brugge KSV

Cercle Brugge Koninklijke Sportvereniging huwa klabb tal-futbol professjonali Belġjan, ibbażat ġewwa l-belt ta' Bruges.

Cercle bdew jilgħabu fil-Ewwel Diviżjoni mill-istaġun 2003-04, li qabel qattgħu bosta snin fit-Tieni Diviżjoni wara relegazzjoni fl-1997.

Il-klabb jilgħab il-logħob f'daru fl-Istadju Jan Breydel, li huma jaqsmu mar-rivali ħarxa Club Brugge.

Cercle Brugge rebħu l-ewwel titlu nazzjonali tagħhom fl-1911, u rebħu żewġ titli oħra (fl-1927 u l-1930) qabel it-Tieni Gwerra Dinjija.

Huma rebħu wkoll it-Tazza Belġjana fl-1927 u l-1985, u kienu rrappreżentaw lil Belġju f'kompetizzjonijiet Ewropej f'diversi okkażjonijiet.

Il-klabb kien twaqqaf fid-9 ta' April, 1899 bħala "Cercle Sportif Brugeois" mill-eks studenti tal-Istitut San Francis Xavier, li huwa magħruf bħala "De Frères (Malti: Il-Patrijiet)" ġewwa Bruges.

Oriġinarjament, l-organizzazzjoni iffokat fuq ħames tipijiet ta' sport: futbol, krikit, tennis, atletika u ċikliżmu.

Cercle Brugge sar membru tal-Federazzjoni tal-futbol Irjali tal-Belġju fl-1900 u kienu mogħtija in-numbru 12 tal-"matricule".

Fl-istess sena il-klabb mexxa għall-qasam tal-futbol ġdid Sint-Michiels, li kienet proprjetà ta' De Frères, għall-grawnd ġewwa Sint-Andries, li offra faċilitajiet aħjar u kien aktar viċin l-Istazzjon tal-ferrovija prinċipali ta' Brugge li jinsab fi Pjazza Zand.

Cercle kisbu l-ewwel suċċess tagħhom fl-1902 meta rebħu t-Tazza Henri Fraeys, billu għelbu lil Olympique Iris Club Lillois (il-predeċessur ta' Lille OSC) u US Tourcoing.

Wara li rebħu ċertu kompetizzjonijiet ta' ħbiberija, l-ewwel suċċess kbir tagħhom wasal, fejn huma rebħu l-ewwel titolu nazzjonali fl-istaġun 1910-11.

Cercle ntemmu punt wieħed qabel ir-rivali prinċipali tagħhom FC Bruges, wara l-konfrontazzjoni tagħhom fuq l-aħħar ġimgħa tal-istaġun li spiċċaw fid-dro ta' 1-1.

Tlett snin wara, il-Futbol Belġjan kien devastat mill-Ewwel Gwerra Dinjija: Cercle tilfu żewġ plejers tal-ewwel tim, Louis Baes u Joseph Evrard, u l-istadju u l-faċilitajiet sofrew ħsara estensiva.

L-eks plejer Alphonse Six ukoll tilef ħajtu.

Cercle komplew il-futbol kompetittiv fl-1919 b'tim kważi kompletament ġdid.

Louis Saeys kien l-uniku plejer li baqgħa fit-tim minn qabel il-gwerra.

L-aspettattivi kienu baxxi, imma l-klabb spiċċa t-tielet fil-kampjonat.

Fl-1921 il-klabb qajjem monument ta' tifkira ta' dawk il-plejers affiljati ma Cercle li mietu fl-Ewwel Gwerra Dinjija: il-kixef kien imħassar minn traġedja, meta "biplane" skedat li tar fuq il-grawnd bħala tribut u ġġarraf, li nqatlu iż-żewġ passiġġieri.

Il-monument għadhu jeżisti u issa jinsab quddiem l-Istadju Jan Breydel.

Fl-1923 Cercle kabru l-faċilitajiet tal-istadju tagħhom mill-ġdid, li mexew 100 metru mill-grawnd il-qadim tagħhom għall-istadju mibni mil-ġdid.

Dan il-grawnd, aktar tard imsemmi Stadju Edgard De Smedt, sar id-dar ta' Cercle għal aktar minn 50 sena.

Fl-1924 il-klabb bidel ismu minn Cercle Sportif Brugeois għal Royal Cercle Sportif Brugeois.

Il-klabb imbarka fuq perjodu ta' suċċess, immexxija minn żewġ plejers ewlenin: l-internazzjonali Belġjan Florimond Vanhalme u l-plejer-kowċ Louis Saeys.

Cercle kellhom vantaġġ fil-kampjonat f'nofs l-istaġun 1925-26, iżda l-korrimenti tal-plejers wasslu għal riżultati ħżiena li spiċċaw fil-ħames post. Diversi plejers importanti ħallew lil Cercle wara dan l-istaġun, li ħallew it-tama baxxa għall-kampanjat 1926-27, imma dan l-istaġun ra lil Cercle jiksbu t-tieni kampjonat nazzjonali tagħhom fil-ġimgħa ta' qabel tal-aħħar meta rebħu eċċitanti bl-iskor ta' 5-6 fuq Daring Bruxelles.

Ir-rebħa kienet iddominat minn żewġ imwiet fil-klabb ftit xhur qabel: Albert Van Coile, li kien ċeda minn korrimenti fil-logħba kontra US Tourcoing, u l-eks president René de Peellaert, li miet minn pnewmonja li kienet qabditu matul il-funderal ta' Van Coile.

Fl-1928 il-gowler Robert Braet ħareġ bħala stilla ġdid ta' Cercle: il-plejer, mar biex jonfoq il-karriera kollha tiegħu ma Cercle, aktar tard sar president.

Cercle bdew bil-lajma fl-istaġun 1929-30, li daħlu fil-waqfa tax-xitwa f'nofs l-istaġun fis-sitt post u seba' punti taħt il-mexxejja Antwerp.

Minkejja dan, mill-ġimgħa tal-għeluq tal-istaġun huma dejqu d-distakk għal punt wieħed; il-logħba finali rathom jirbħu 4-1 f'darhom kontra Lierse SK.

In-naħa mbagħad iffaċċjat stennija anzjuża għar-riżultat ta' Antwerp kontra t-tim tal-10 post Standard Liège, faċilitajiet ta' telekomunikazzjoni kontemporanji fil-grawnds kienet fqira.

Fl-aħħar, l-aħbarijiet laħqu l-kaptan tat-tim Florimond Vanhalme li Antwerp tilfu 3-5, ifisser li Cercle kienu rebħu t-tielet u (s'issa) titlu finali.

Minħabba dan it-titlu, Cercle ġew mistiedna jieħdu sehem fil-Coupe des Nations, li huma meqjusa bħala l-predeċessuri taċ-Champions League.

Cercle ma setgħux iżommu riżultati tajbin fl-istaġun tal-kampjonat tagħhom, huma spiċċaw is-seba' post fl-1931.

L-aspirazzjonijiet ġodda tat-titolu sparixxew kompletament hekk kif Cercle komplew jispiċċaw fin-nofs tal-kampjonat matul diversi staġuni segwenti.

Il-plejers ta' esperjenza li kienu għenu jiksbu t-titolu rtiraw jew ħallew l-iskwadra, u ż-żgħażagħ li ssostitwewhom ma kellhomx esperjenza daqshom.

In-niżla laħqet livell baxx u b'hekk ġew relegati għat-Tieni Diviżjoni Belġjana fl-1936.

Cercle ħadu l-opportunità li jagħmlu bidliet radikali, billi jaħtru kowċ ġdid u bord.

Il-bidliet kienu ta' suċċess, u Cercle rebħu l-promozzjoni lura għall-ogħla diviżjoni wara biss sentejn.

Il-Tieni Gwerra Dinjija għamlet kompetizzjoni tal-futbol regolari impossibbli fl-1939.

Għalhekk Cercle ħadu sehem fil-kampjonati reġjonali, fejn kull tim jiltaqa mal-istess tim tlett darbiet.

Għalkemm Cercle kellhom kompetizzjoni komparattivament ftit nattiva ġewwa Flanders tal-Punent, huma tilfu l-kuntatt ma' standards għoljin li kien miżmuma aktar b'saħħithom fil-kampjonati reġjonali ta' Antwerp u Brussell.

Il-konkors nazzjonali tkompla fl-1941; Cercle lestew l-aħħar fl-istaġun iżda darba fil-kampjonat.

Normalment din kienet fisret relegazzjoni, iżda l-KBVB ddeċidiet iċ-ċirkustanzi tal-gwerra, li opportunitajiet limitati ta' taħriġ u l-iżvilupp taż-żgħażagħ, fisser li l-ebda tim m'għandhomx jiġu relegati.

Cercle kelljom jilagħbu logħba waħda mingħajr sapporters matul l-istaġun 1942–43, wara inċident waqt il-logħba kontra RSC Anderlecht.

Is-sapporters kienu ħarxa mad-deċiżjonijiet tar-referì De Braeckel billi annulla żewġ gowls ta' Cercle għal raġunijiet mhux ċari u li tagħ gowl lil Anderlecht li deher "offside", b'hekk is-sapporters ta' Cercle qabżu fl-istadju jiġru wara r-referì.

Żewġ partitarji ta' Cercle pproponew lil-bord ta' Cercle Brugge biex jagħtu rikba lir-referì lejn l-istazzjon tal-ferrovija ta' Bruges; il-bord aċċetta, iżda s-sapporters minflok saqu lejn Zedelgem, fejn huma niżluh mill-karozza f'nofs ta' triq imwarba.

Minnufih wara liberazzjoni fl-1944, il-kampjonat mhux uffiċjali ġie organizzat bejn it-timijiet li kienu fl-ogħla diviżjoni tal-1939.

Ħafna timijiet ma setgħux jipparteċipaw, u Battalja tan-nefħa spjegat it-tmiem tal-inizjattiva.

Il-klassifikazzjoni finali ta' din il-kompetizzjoni ma kienitx ġiet arkivjata mill-assoċjazzjoni tal-futbol Belġjan.

Cercle ma setgħux jevitaw ir-relegazzjoni fl-ewwel staġun wara l-gwerra u minkejja li kienu l-favoriti għall-promozzjoni tal-istaġun ta' wara, huma xorta waħda tħabtu biex jikkompetu fil-kampjonat t'isfel, huma spiċċaw l-ewwel staġun tagħhom f'dan il-kampjonat fl-agħar pożizzjoni li tirriżulta is-7 post. L-erba' staġuni ta ' wara kisbu pożizzjonijiet aktar medjokri fil-klassifika, sal-1951, il-KBVB żvelat pjanijiet biex tinħoloq it-tieni diviżjoni ġdida.

Il-klabbs fit-tieni livell attwali kienu meħtieġa biex jintemmu t-8 post biex jibgħu fit-tieni livell; Cercle spiċċaw il-15-il post f'dak l-istaġun, li ħallew lilhom infushom aktar 'il bogħod mill-quċċata.

Cercle baqgħu f'dan tielet livell sal-1956, meta huma rebħu l-kampjonat tagħhom.

Huma qattgħu l-istaġun ta' wara għal darb'oħra jiġġildu għar-relegazzjoni, din id-darba b'aktar suċċess, għalkemm it-tieni staġun tagħhom lura fit-tieni livell marru inqas aħjar.

Il-klabb assigura biss disa' punti fl-ewwel nofs tal-istaġun, iżda evitaw ir-relegazzjoni b'rebħa waħda biss fl-aħħar logħba tal-istaġun taħt il-kowċ Louis Versyp.

Ftit ġimgħat wara Versyp ġie sostitwit mill-Franċiż Edmond Delfour.

Din is-sostituzzjoni inawgurat era ġdida fl-aktar suċċess ta' Cercle, taħt il-kmand ta' Delfour, kisbu l-promozzjoni fl-1960 u fl-aħħar irritornaw fl-ogħla kampjonat fis-sena 1961.

Cercle kienu ħadu 15-il sena biex jirritornaw għall-ogħla diviżjoni, u baqgħu hemm għal 5 snin aktar.

Huma ftit li xejn ħarbu mir-relegazzjoni lura fl-ewwel staġun fl-ogħla livell, grazzi biss għall-propożizzjoni ta' suċċess minn Antwerp li bidlu l-mod tat-timijiet b'punti indaqs li kienu ordnati fil-kampjonat.

Sa dan l-istaġun, fejn żewġ timijiet kellhom l-istess numru ta' punti u dak tal-inqas telfiet ġie kklassifikat ogħla; taħt l-iskema ta' Antwerp, it-tim b'numru akbar ta'rebħiet ġie mqiegħed ogħla.

Grazzi għat-tibdil tar-regola, Cercle spiċċaw qabel Thor Waterschei fil-kampjonat, li kienu mqiegħda fuqhom taħt ir-regola preċedenti.

Ironikament, Antwerp saru vittmi tal-proposta tagħhom stess: Standard kisbu t-tieni post u Antwerp kellhom punti ekwivalenti iżda rebħ inqas (iżda wkoll anqas telfiet).

Dawn aċċentwaw fl-ogħla diviżjoni u fl-istess ħin gawdew ftit suċċess, u fl-istaġun 1965-66 huma spiċċaw l-aħħar wara Berchem.

Aktar agħar, it-tim kien akkużat f'korruzzjoni mill-plejer ta' Lierse Bogaerts, dan qal li l-viċi-president ta' Paul Lantsoght kienet involuta f'tixhim.

L-assoċjazzjoni tal-futbol Belġjan ikkundannat lil Cercle għal relegazzjoni mit-tieni diviżjoni għat-tielet.

Lantsoght bdew kawża kontra l-KBVB, li rebħuha f'Ġunju 1967, iżda l-ħsara saret: Cercle baqgħu fit-tielet diviżjoni, tilfu ħafna mill-plejers tagħhom, u ma kinux kapaċi jiksbu promozzjoni immedjatament.

Fl-1967 Cercle ħatru lil Urbain Braems bħala kowċ prinċipali.

Braems fassal pjan ambizzjuż biex jirreġistra lil Cercle għad-diviżjoni ta' fuq fi żmien ta' ħames snin.

Matul l-ewwel staġun ta' Braem, il-klabb ikkompeta ma Eendracht Aalst għall-promozzjoni: huma lagħbu żewġ partiti oħra qabel it-tmiem tal-istaġun, li kienu ndaqs b'41 punt, iżda Aalst kellhom l-akbar numru ta' rebħiet għall-isem tagħhom.

Cercle kellhom biex jirbħu il-logħba u jieħdu l-vantaġġ, u tilfu 0-1: iżda l-kowċ taż-żagħżagħ ta' Cercle, André Penninck, kien innutat li d-delegat ta' Aalst kien għamel żball, li qaleb l-ismijiet tas-sostituti, skond il-karta tal-logħba, Aalst spiċċaw il-logħba jilagħbu llegalment b'żewġ gowlers.

Cercle ressqu lment il-quddiem lil-assoċjazzjoni tal-futbol Belġjan, li kkonfermaw ir-rebħa ta' 1-0 favur Aalst u wkoll ċaħdu l-ewwel appell.

Cercle imbagħad għamlu t-tieni appell finali tagħhom possibbli, u fuq dan il-każ ordna l-assoċjazzjoni tal-futbol biex japplikaw ir-regoli.

Fil-21 ta' Ġunju, 1968, Cercle irċievew l-aħbar li d-deċiżjoni kienet ġiet imħassra, u huma kienu promossi fit-tieni diviżjoni.

F'Lulju tal-istess sena, Royal Cercle Sportif Brugeois biddlu isimhom għal Cercle Brugge KSV

Cercle kienu immedjatament kapaċi li jilgħabu rwol fil-konkors tat-titolu tat-tieni diviżjoni, grazzi għal trasferiment politiku b'suċċess.

Wara 20 logħba Cercle kienu fil-quċċatta tal-kampjonat, iżda fl-aħħar tal-istaġun spiċċaw ir-raba' post, erba' punti wara ċ-ċampjins AS Oostende.

L-istaġun ta' wara, Cercle għal darb'oħra spiċċaw b'erba' punti wara ċċampjins, KFC Diest.

Fl-1971, sena qabel it-tmiem tal-pjan ta' ħames snin, Cercle kisbu l-għan tagħhom: huma rebħu promozzjoni u ġew lura fil-quċċata.

Cercle ppruvaw immedjatament jevitaw il-battalja tar-relegazzjoni filwaqt li bdew isaħħu l-iskwadra tagħhom, huma ffirmaw lil Fernand Goyvaerts u Benny Nielsen.

Riżultati bikrija raw lilhom infushom jirbħu punti kemm minn fuq Anderlecht u Club Brugge, rispettivament dawn huma ċampjins u viċi-ċampjins tal-istaġun preċedenti, u huma spiċċaw l-istaġun fil-ħames post, l-ewwel minn sensiela ta' finituri f'nofs il-klassifika.

Fl-1975 il-klabb ħalla lil-Istadju left the Edgard De Smedt biex immoru għall-Olympia Stadium, li kien aktar tard imsejjaħ Stadju Jan Breydel matul il-Kampjonati Ewropej 2000.

Bejn l-1967 u l-1977 Cercle kellhom biss żewġ kowċis, Urbain Braems u Han Grijzenhout, iżda Grijzenhout telaq wara offerta ta' qligħ minn SC Lokeren.

Cercle ħatru lil Lakis Petropoulos bħala kowċ ġdid, iżda l-ħatra ppruvat waħda inċerta: diffikultajiet lingwistiċi bejn il-kowċ Grieg u plejers tiegħu li kienu aggravati minn korrimenti, u l-klabb kien għarrieda relegat.

Han Grijzenhout reġa' ġie maħtur bħala kowċ biex jikseb lil Cercle lura għall-ewwel diviżjoni fl-aktar fis possibbli.

Wara biss staġun wieħed, Cercle sar ċampjins, li spiċċaw punt qabel SK Tongeren.

Għal darb'oħra, Cercle gawdu perjodu komdu fl-ogħla diviżjoni, filwaqt li kisbu rebħa tat-Tazza Belġjana fl-1985.

Il-finali ra lil Cercle jaffaċċjaw lil SK Beveren; l-iskor kien 1-1 wara 90 minuta, u 30 minuta żieda ta' ħin prodott, ma saru l-ebda gowls, għalhekk il-logħba marret għall-għoti tal-penaltis.

Il-plejer ta' Beveren Paul Lambrichts tgħa l-aħħar penalti u laqat il-minduda, u b'hekk Cercle iċċelebraw ir-rebħa.

Għall-ewwel darba mill-1930, Cercle kwalifikaw għal turnament Ewropew uffiċjali.

Huma ġew ma Dynamo Dresden bħala avversarji, huma rebħu 3-2 f'darhom, iżda fi Dresden Cercle tilfu 2-1,iżda tilfu l-konfrontazzjoni bl-aggregat.

Cercle reġgħu laħqu l-finali tat-Tazza Belġjana fl-1986, din id-darba mar-rivali Club Brugge.

Cercle tilfu 0-3, b'żewġ penaltis dubjużi skorjati minn Jean-Pierre Papin.

Punt għoli li jmiss daħal fir-reklutaġġ tal-attakkant Jugożlav Josip Weber fl-1988: minkejja bidu diffiċli fil-Belġju, Weber prova li jkun l-aqwa skorer ta' Cercle, huwa ġie klassifikat bħala l-aqwa skorer tat-tim bejn is-snin 1989-1994 (meta telaq ma' Anderlecht) suċċessivament.

Weber kien ukoll l-aqwa skorer nazzjonali mill-1992 sal-1994.

Plejer ieħor prominenti, ir-Rumen internazzjonali Dorinel Munteanu, li ffirma ma' Cercle fid-1990ijiet.

Fl-1996, għal darba oħra Cercle laħqu l-finali tat-tazza nazzjonali, huma reġgħu ffaċċjaw lil Club Brugge: din id-darba, Cercle tilfu 2-1.

Madankollu, ir-rebħa doppja tal-klabb kienet tfisser li Cercle xorta kwalifikaw għall-UEFA Cup, fejn huma ġew imfassla mat-tim Norveġiż SK Brann.

Cercle rebħu 3-2 ġewwa darhom, iżda tilfu 4-0 ġewwa Bergen.

Imbagħad Cercle tilfu xi plejers importanti li huma naqsu milli adegwatament jissostitwixxu, u kienu relegati, flimkien ma KV Mechelen, fl-1997.

Cercle immiraw għal ritorn immedjat, iżda xxekklu kmieni.

Huma lesti l-ewwel staġun tagħhom fl-10 post, u kisbu biss żieda f'post wieħed fil-pożizzjoni tal-kampjonat f'kull wieħed minn erba' staġuni.

Fl-istaġun 2002-03 il-bord għażel president ġdid, l-eks direttur ta' Standaard Boekhandel Frans Schotte, u kowċ ġdid, l-eks plejer Jerko Tipurić, li kien ukoll kowċ ta' Cercle fl-istaġun 1996-97 meta sfaw releġati.

Il-persunal il-ġdid għen lil Cercle biex jiksbu l-promozzjoni fl-2003.

L-istaġun 2003-04 ra plejers ġodda bħal Harold Meyssen u Nordin Jbari li provaw instrumentali li jevitaw ir-relegazzjoni, u l-bord ta' Cercle għażel li ma jestendix il-kuntratt ta' Tipurić.

Harm Van Veldhoven kien magħżul sabiex jissostitwieh, u mexxa tliet staġuni deċenti iżda ma kienx spettakolari għal Cercle, huma tjiebu mill-emerġenza tat-talent ta' Stijn De Smet u Tom De Sutter.

Meta Van Veldhoven tħabbar bħala kowċ ġdid ta' G. Beerschot, Cercle għażlu l-eks plejer ta' Anderlecht u l-assistent kowċ Glen De Boeck bħala s-suċċessur tiegħu.

Fis-sena debutt tiegħu, De Boeck kien sorpriż bil-futbol ta' attakkaw u attraenti.

Cercle ntemmu r-raba staġun fl-ogħla diviżjoni, l-aħjar pożizzjoni wara l-gwerra.

L-istaġun 2009-10 ra lil Cercle jispiċċaw it-tieni post fit-Tazza Belġjana, li dan kien biżżejjed biex jikkwalifikaw għall- Europa League.

Ftit wara, il-kowċ Glen De Boeck sorprendentement iffirma kuntratt ma' Germinal Beerschot, biss xahar wara ffirma kuntratt ġdid ta' 4 snin ma Cercle Brugge.

Cercle Brugge ħatru l-eks kowċ ta' KAA Gent Bob Peeters bħala l-kowċ ġdid tagħhom.

Din se tkun l-ewwel esperjenza ta' Peeters fis-Ewwel Diviżjoni.

Dan l-istaġun ressaq ukoll lil Cercle fl-ewwel attendenza Ewropea fil-UEFA Europa League 2010–11, fejn għelbu TPS tal-Finlanja u laħqu t-tielet rawnd ta' kwalifikazzjoni li kienu tilfu kontra Anorthosis Famagusta FC.

F'Novembru 2012 Peeters jiġuh ħafna riżultati ħżiena.

Minkejja li attiraw il-plejer stilla Eidur Gudjohnsen, huwa naqas milli jaqla lil Cercle mill-aħħar post u kien sostitwit minn Foeke Booy.

It-tim issa qiegħed jitħabat biex jevita r-relegazzjoni.

"Minn Lulju 2010."

"Mis-26 ta' Jannar, 2013."


Skozja

Skozja

L-Iskozja huwa pajjiż li jifforma parti mir-Renju Unit.

Il-pajjiż jokkupa it-terz ta' fuq tal-gżira tal-Gran Brittanja.

Għandu fruntiera mal-Ingilterra lejn in-Nofsinhar u tmiss mal-Baħar tat-Tramuntana lejn il-Lvant, l-Oċean Atlantiku fit-Tramuntana u l-Punent,l-Kanal tat-Tramuntana u mal-Baħar Irlandiż fil-Lbiċ.

Minbarra l-parti prinċipali fil-gżira tal-Gran Brittanja l-Iskozja tipposjedi aktar minn 790 gżira, fosthom il-Gżejjer tat-Tramuntana u l-Ebridi.


Josef Grech

Josef Grech

Josef Grech iben Martin u Dorothy xebba Caruana.

Twieled fl-24 ta' Mejju 1981.

Il-Mużika twieldet miegħu għax ommu kienet idoqq il-klarinett u d-drums ma' diversi baned Maltin.

Josef ħa l-edukazzjoni tiegħu fl-iskola Primarja 'A' u 'B' tal-Belt Valletta, wara fl-iskejjel Sekondarji.

Interessanti ħafna huwa l-fatt li Grech, kriminal li nstab ħati bi frodi, ħoloq din il-paġna għalih innifsu biex iħossha naqra.

Josef sa minn ċkunitu wera l-ġibda li kellu għall-mużika sa min età żgħira, filfatt beda jitgħallem il- mużika ta' erba' snin, fl-1985 ma' Mro.

Victor Debattista u ma' Mro.

Carmelo Caruana mal-banda Cittadina King's Own tal-Belt Valletta u 1987 sa 1991 ma' Mro.

Carmelo Pace għalhekk ma setgħax ma jibnix fuq sisien sodi l-ewwel tagħrif tal-arti mużikali, aktar tard beda l-istudju fuq il-kuntrapunt, fl-istrumentazzjoni, storja, forma u direzzjoni għand is-Surmast Joseph Tonna.

Fid-9 ta' Novembru 1997 jiġifieri ta' sittax-il sena beda l-kariga tiegħu t'Assistent Surmast Direttur mas-Soċjetà Filarmonika Lourdes ta' Raħal Ġdid u fis-sena 2002 inħatar Surmast Direttur mal-istess Banda.

Ftit wara, fl-1 ta' Frar 1998, inħatar Assistent Surmast mal-Banda Filarmonika Santa Marija tal-Mosta li dam sas-sena 2000.

Fid-9 ta' Settembru 1998 jiġifieri ta' sbatax-il sena nħatar l-ewwel Surmast Direttur u fundatur mal-Filarmonika Marija Assunta ta' Ħ'Attard u fid-29 ta' Lulju 2003 inħatar Assistent malistess Soċjetà fuq inizjattiva tiegħu, fl-4 ta' Mejju 1999 kien waqqaf l-Assunta College of Music, l-ewwel kulleġġ ġo pajjiżna, li kien jokkupa l-kariga ta' Direttur Ġenerali.

Fis-16 ta' Mejju 2003, fuq inizjattiva tiegħu, twaqqfet is-Soċjetà Filarmonika Nazzjonali Santa Ċeċilia li qiegħed jokkupa il-kariga ta' Direttur Mużikali, u kien jagħti s-sehem tiegħu fil-knejjes tal-Ġiżwiti kif ukoll tal-Pilar tal-Belt Valletta li kien jokkupa l-kariga ta' Maestro Di Cappella.

Kien it-Tnejn 29 ta' Mejju 2000 meta ħa l-ewwel premju bis-silta "The Victory of Millenium" ġie onorat mill-Eċċelenza Tiegħu l-President ta' Malta il-Professur Guido De Marco u rebaħ diploma minn barra xtutna sewwa sew mill-Euro Institute for Higher Education.

Josef Grech huwa wkoll membru fil-Performance Right Society (PRS) ta' Londra.

Matul dawn is-snin Josef ikkompona mużika sagra, klassika u diversi innijiet ta' parroċċi, każini tal-baned u oħrajn.

Fost ix-xogħlijiet li għamel ta' min isemmi:

Innu tal-Banda Marija Assuna – Ħ'Attard, Innu lil Marija Assunta "Iftaħ Qalbek" – Ħ'Attard, Innu tas-Soċjetà Filarmonika Lourdes – Raħal Ġdid, Innu Marċ lil Madonna ta' Lourdes – Raħal Ġdid, Tislima lil Madonna ta' Lourdes – Raħal Ġdid, Innu Marċia Santu Wistin – Valletta, Innu lil Madonna tal- Karmnu – Valletta, Innu lil Kristu Rxoxt, Innu tad- Duluri, Innu tal-Madonna tad-Dmugħ, Innu APAN, Innu għall-Belt Kapitali Valletta, Innu lil Santa Ċeċilja, Cantata Ad Unur il-Madonna ta' Lourdes Raħal Ġdid, Marcia Sinfonica 2000, Fantasia 2000, Gran Concerto, Abra Katabra, La Torrero, L'Ultimo Bacio Overture, il-Ħolma tal-Millenium, Ave Marija, Fuq is-Salib, Aħfrilna lkoll, The Victory of Millenium, Grandjuż Overture, Qawwi Qalbek,Vexilla Regis, Ġieħ il-Pinna tal-Kompozituri No 1, No 2, L-Ordni tal-Kavallieri, Invictus u 50 sena mill-mewt ta' Dr Enriko Mizzi.Ikkompona wkoll numru kbir ta' marċi funebri u marċi brijużi.

Josef Grech iddiplomat u għandu dawn id-diplomi: A.Mus,E.I.H.E, L.Mus,E.I.H.E, F.Mus,E.I.H.E, Onor. Band Conductor, E.I.H.E, Doctor of letters in Music, E.I.H.E, Doctor of Philosophy in Music,E.I.H.E, O.P.K.C.T.S.K.T. The Order of the Poor Knights of Christ and of the Temple of Solomon Knights Templars (Scotland).

Il-passatempi tiegħu huma li jisma' l-mużika klassika u jissaportja lit-team tal-Bayern Munich.

Passatemp li kien għal qalbu ħafna kien li jiltaqa' mal-Perit Duminku Mintoff, biex jitkelmu fuq dak li Malta għaddiet minnu.

Josef Grech ħareġ numru kbir ta' CD's li uħud minnhom ġew irrekordjati barra minn xtutna, ħareġ ukoll remix ta' "Ma' tagħmlu xejn mal-Perit Mintoff" b'dik li huwa jsejjaħ "drop t'Alla".

Fis-sena 2011 Josef Grech beda jikteb il-bijografija tal-Perit, Duminku Mintoff u Malta fi żmienu, kiteb ukoll il-ktieb Mintoff u Sant.

Kien ftit ħin wara l-mewt tal-Perit Duminku Mintoff, waqqaf il-Fundazzjoni Duminku Mintoff (issa Għaqda Duminku Mintoff).

Josef Grech lill-Perit dejjem żammu bħala l-idolu tiegħu.

Ghal aktar taghrif fuq Josef Grech ghafsu fun dawn il links. http://www.maltatoday.com.mt/news/court_and_police/22853/author-of-new-dom-mintoff-biography-charged-with-44-500-fraud-20121122#.VZ6-yXBXerW


Foeke Booy

Foeke Booy

Foeke Booy (Leeuwarden, 25 ta' April 1962) huwa eks-plejer tal-futbol Olandiż u kowċ kurrenti tal-klabb Olandiż Go Ahead Eagles. .

Huma twieled ġewwa Frisian belt ta' Leeuwarden.

It-Tlieta, 18 ta' Diċembru 2007 Booy kien imsemmi bħala kowċ ta' Sparta Rotterdam wara li ggwida lil Al Nasr tal-Arabja Sawdita għal matul tmien logħbiet tal-kampjonat biss matul is-sajf tal-2007.

Hu ħalla lil Sparta fl-aħħar tal-istaġun 2008-2009 qabel ma sar direttur tal-futbol ta' FC Utrecht.

F'Novembru 2012 inħatar kowċ prinċipali ta' Cercle Brugge fil-Belġju.

Booy lagħab għal tmien klabbs f'16-il staġun.

Wara Cambuur Leeuwarden, De Graafschap, PEC Zwolle u FC Groningen huwa għażel avventura Belġjana.

Huwa libes il-flokk ta' KV Kortrijk, Club Brugge u KAA Gent.

Fil-ħin tiegħu ma' Brugge rebaħ il-kampjonat nazzjonali darbtejn u t-tazza nazzjonali.

Fl-1994 hu lagħab għal FC Utrecht.

Madankollu, korriment tal-irkoppa gravi għamlitu kważi impossibbli biex jilgħab il-futbol fl-ogħla livell.

Fl-età ta' 34 huwa għalhekk iddeċida li jiffoka fil-futur bħala kowċ.

Huwa ggwida lil B-juniors ta' FC Utrecht, huwa kellhu Young FC Utrecht taħt il-ġwienaħ tiegħu u kien assistent kowċ tas-selezzjoni A għal sentejn.

Fl-2002 sar maniġer tekniku u kowċ ta' FC Utrecht.

Foeke Booy huwa l-aktar kowċ suċċessiv fl-istorja ta' FC Utrecht.

Fl-ewwel sena tiegħu bħala kowċ tat-tim tiegħu kkontesta għal post fl-Ewropea għal perjodu twil iżda finalment intemm it-8 post b'47 punt.

Il-qofol tal-istaġun 2002/2003 kien il-fatt li FC Utrecht rebħu t-Tazza Amstel bl-ispejjeż ta' Feyenoord.

Il-klabb minn Rotterdam kien ġie melgħub fil-grawnd tiegħu stess 4–1.

Fit-tieni sena tiegħu bħala kowċ huwa ra xi ismijiet importanti jisparixxu mill-għażla tiegħu, iżda FC Utrecht rebħu t-Tazza Amstel mill-ġdid u skorjaw punt wieħed biss inqas fil-kampjonat minn tas-sena preċedenti.

L-istaġun li għadda Booy kisbu t-tielet trofew prinċipali mal-klabb: Ajax kienu melgħuba fl-istadju tagħhom stess, 4–2 fil-logħba għall-Johan Cruijff-schaal, il-logħba tradizzjonali qabel il-bidu tal-istaġun bejn iċ-ċampjins nazzjonali u r-rebbieħa tat-Tazza.


Francis Dickoh

Francis Dickoh

Francis Dickoh (Kopenħagen, 13 ta' Diċembru 1982) huwa futboler Ganiż mingħajr klabb, il-kuntratt tiegħu ma' Cercle Brugge spiċċalu fl-2013.

Huwa jilgħab bħala difensur.

Dickoh beda l-karriera tiegħu fl-indiġeni tiegħu d-Danimarka, li lagħab għal Farum BK, Boldklubben af 1893 u FC Nordsjælland.

Huwa mar l-Olanda fl-2006, biex jiffirma ma FC Utrecht.

Dickoh lagħab 93 darba f'erba' staġuni ma' Utrecht, imma tilef postu fl-ewwel tim wara li sofra xi korriment kmieni fl-istaġun 2009-10.

Dickoh kien allegat li jħalli l-klabb minħabba li huwa kellu relazzjoni fqira ħidma tal-kowċ tal-klabb Ton du Chatinier.

Fit-30 ta' Awwissu 2010, Utrecht ħabbru li Dickoh kien iffirma għall-ġenb tal-Premier League Skoċċiż Hibernian, sakemm jiġi mediku.

Il-ftehim kien ikkonfermat mill-Hibs fil-jum ta' wara.

Dickoh għamel id-debutt fid-dro ta' 1–1 kontra Inverness CT.

Il-kowċ tal-Hibs John Hughes faħħar il-prestazzjoni ta' Dickoh, li kien ssostitwit mill-kaptan tal-klabb Chris Hogg.

Dickoh skorja l-ewwel gowl tiegħu ma' Hibs f'rebħa ta' 3–0 kontra ċ-ċampjins tal-Premier League Skoċċiż Rangers ġewwa l-Istadju Ibrox fl-10 ta' Novembru 2010.

Fl-20 ta' Awwissu 2011 huwa uffiċjalment sar plejer ta' Aris.

Il-kuntratt tiegħu jiskadi fl-2013.

Huwa skorja l-ewwel gowl għal Aris kontra l-Panathinaikos, iżda l-prestazzjonijiet tiegħu ma kinux l-aħjar.

Dickoh kien twieled ġewwa Kopenħagen minn ġenituri Ganiżi.

Huwa għamel id-debutt tiegħu għat- Tim nazzjonali Ganiż fl-14 ta' Novembru 2005 kontra Għarabja Sawdita, u qalgħa għażla għat-Tazza tan-Nazzjonijiet Afrikani 2006.

Mit-3 ta' Settembru 2010, hu kien deher 13-il darba mat-tim nazzjonali.